title: Pyhäjärvi (Säkylä)

text: Kalaistutukset kotiuttivat uusia kalalajeja ammattikalastuksen saaliiksi. Siikaa ja ahventa saatiin hyvin ja ammattikunta säilyi virkeänä. Nykyään siikaa saadaan noin 100 tonnia vuodessa, vaikka 1950-luvulla yllettiin 600–800 tonniin vuodessa. Muikun istutus lisäsi toimeentulomahdollisuuksia. Muikun kanta kuitenkin vaihtelee voimakkaasti noin 50–300 tonnia vuodessa. Kokonaissaalis oli 1990-luvulla 150–350 tonnia kalaa vuodessa ja myöhemmin 100–200 tonnia. Tämän päälle on laskettava myös suojelutyöhön kuuluva hoitokalastus, joka nosti noin 300 tonnia vuodessa. Ammattikalastajat ovat muodostaneet perinteisesti 4–10 nuottakuntaa, mutta nykyään määrä on 3–4. Samat kalastajat harrastavat myös rysäkalastusta


title: Pyhäjärvi (Säkylä)

text: Virkistyskalastusta harrastetaan rantojen katiska- ja verkkopyynnillä sekä veneistä siimanvetona. Halutuimat saaliit ovat yleisesti ahven, siika ja hauki.


title: Pyhäjärvi (Säkylä)

text: Sen sijaan rannoille on sijoitettu vapaa-ajan käyttöön rantamökkejä, joita on rakennettu satoja. Suurimmat hiekkarannat sen sijaan on jätetty vapaiksi. Kuuluisimmat hiekkarannat ovat muun muassa Säkylässä "Kauniitsannat", "Kotkaistenlahti", "Ajatustennokka", "Uusikylän hiekkarannat", leirintäalueen "Santanokka", "Rannankulman hiekat" ja "Kalikka", Pöytyällä "Pehkurannan hiekat" ja "Valasrannan hiekat", Eurassa "Myllyojanlahti", "Kiperi" ja "Raumanmöljä". Mökittömille on tarjolla Eurasta ja Säkylästä laituripaikkoja veneilijöille.


title: Pyhäjärvi (Säkylä)

text: Pöytyän rannoilla sijaitsee Valasranta, jonne voi leiriytyä ja käydä tansseissa. Säkylän keskustan kohdalla sijaitsevassa rantasaaressa Katismaalla järvestetään kesäteatteriesityksiä.


title: Pyhäjärvi (Säkylä)

text: Pyhäjärven pohja hioutui mannerjäätiköiden painosta ja liikkeestä hiekkakiveen melko tasaiseksi. Yläneeltä Mestilään ulottuvan kallioruhjeen kohdalta järvi on muuta osaa syvempi, mutta muuten noin 5 metrin keskisyvyys kuvaa järveä hyvin.


title: Pyhäjärvi (Säkylä)

text: Kun Litorinameren merivesi aikanaan laski niin alas maankohoamisen vaikutuksesta, että lännessä kallioselänteen suojaava vaikutus alkoi näkyä, syntyi tänne järven kokoinen syvä lahti, joka aukeni pohjoiseen päin. Tämä lahti kuroutui lopulta niin kapeasuiseksi, että lahden suolapitoisuus aleni sadekertymän vuoksi ja teki lahdesta murtovesialtaan. Mannilanlahden pohjasedimenttejä tutkimalla on päätelty, että makeavetinen Pyhäjärvi oli syntynyt noin 5 600 vuotta sitten (BP) eli noin 4 450 eaa..


title: Pyhäjärvi (Säkylä)

text: Maankohoamisen toinen ilmiö on maanpinnan nopeampi kohoaminen luoteessa kuin kaakossa. Tämän vuoksi Pyhäjärvi on kallistunut olemassaolonsa aikana monta metriä etelään päin ja järven pinta on kohonnut ja järvialtaan tilavuus kasvanut. Järvi elää transgressiivista vaihetta, jossa se tulvii äyräitään vasten. Järven eteläpäässä rantaviiva kulki muinoin pohjoisempana kuin nykyään, jonka seurauksena vanhaa rantaa turpeineen on jäänyt rantahietikon alle ja sen päälle on alkanut kerääntyä pohjasedimenttejä. Tällaisista sedimenteistä kuroutumisikä on Mannilassakin määritetty. Järven eteläpäässä transgressio on voimakkainta.


title: Hayden Panettiere

text: Hayden Lesley Panettiere (s. 21. elokuuta 1989 Palisades, New York, Yhdysvallat) on yhdysvaltalainen näyttelijä, laulaja, malli ja aktivisti.


title: Hayden Panettiere

text: Panettiere syntyi New Yorkin osavaltiossa. Hänen vanhempansa ovat entinen saippuasarjanäyttelijä Lesley Vogel ja palopäällikkö Alan Lee ”Skip” Panettiere. Haydenilla on yksi nuorempi veli, Jansen Panettiere. Hänellä on italialaisia ja saksalaisia sukujuuria.


title: Hayden Panettiere

text: Panettiere kävi kotikoulua peruskoulun jälkeen, mutta osallistui perinteisen high schoolin tapahtumiin.


title: Hayden Panettiere

text: Hayden alkoi esiintyä mainoksissa jo alle vuoden ikäisenä ja vuonna 1994 hän sai Sarah Robertsin roolin ABC-kanavan saippuasarjasta "One Life to Live". Hän oli kolmas kyseistä roolia näytellyt henkilö ja esiintyi sarjassa vuoteen 1997 saakka. Vuonna 1996 hän alkoi esittää Lizzie Spauldingia CBS-kanavan saippuasarjassa "Guiding Light" ja jatkoi roolissa aina vuoteen 2000 saakka.


title: Hayden Panettiere

text: Vuonna 1998 Panettiere toimi Dot-muurahaisen äänenä Disneyn ja Pixarin animaatioelokuvassa "Ötökän elämää" ja uusi roolin elokuvaan pohjautuvassa videopelissä. Hän on myöhemmin ääninäytellyt myös elokuvassa "Dinosaurus" ja videopelissä "Kingdom Hearts" Kairin ääniroolissa.


title: Hayden Panettiere

text: Ensimmäinen teatterielokuva, jossa Panettiere esiintyi, oli draamakomedia "Hellyyteni kohde" vuodelta 1998. Hänen muita elokuviaan ovat muun muassa "Titaanien taistelu" vuodelta 2000, jossa hän näyttelee Will Pattonin esittämän Bill Yoastin tytärtä, "Kasvukipuja" vuodelta 2004, jossa hän esittää Audrey Davisiä, "Salamaseepra" vuodelta 2005, jossa hän on Channing Walsh, sekä "Anna palaa 3" vuodelta 2006, jossa hän on päähenkilö Britney Allen.


title: Hayden Panettiere

text: Panettiere on jatkanut esiintymistä myös televisiosarjoissa. Vuonna 2002 hän esitti Maddie Harringtonia, Allyn tytärtä, "Ally McBealin" viidennellä ja viimeisellä tuotantokaudella ja hän on vieraillut myös muun muassa sarjoissa "", "Rouva presidentti" ja "Veljemme on nero". Vuosina 2006–2010 hän esitti vakituista roolia Claire Bennetinä NBC-kanavan draamasarjassa "Heroes". Vuonna 2011 hän näytteli "Scream 4" -elokuvassa. Vuodesta 2012 Panettiere on näytellyt ABC:n draamasarjassa "Nashville", jossa hän myös laulaa.


title: Hayden Panettiere

text: Näyttelemisen lisäksi Panettiere on luonut uraa laulajana. Hänen esittämiään kappaleita on julkaistu elokuvien soundtrackeillä ja muilla eri esittäjien kokoelmilla. Ensimmäisenä julkaistiin kappale "Someone Like You", joka soi elokuvassa "The Dust Factory", jossa hän itsekin esiintyy. Vuonna 2008 julkaistiin hänen ensimmäinen singlekappaleensa, joka on nimeltään "Wake Up Call".


title: Hayden Panettiere

text: Mallintöissä Panettiere on ollut mukana Neutrogenan mainoskampanjassa sekä Got Milk? -kampanjassa. Hän on myös Kohl’sin Candie’s-malli.


title: Hayden Panettiere

text: Panettiere on seurustellut "Heroes"-sarjassa näyttelevän Milo Ventimiglian kanssa. Vuonna 2013 hän meni kihloihin ukrainalaisen ammattinyrkkeilijän Volodymyr Klytškon kanssa. He saivat tyttären joulukuussa 2014.


title: Hayden Panettiere

text: Panettiere on mukana Save the Whales -kampanjassa, jonka puolesta myy omia vaatteitaan netissä, joista tuotto menee Save the Whales -kampanjalle.


title: Filmstudio Babelsberg

text: Filmstudio Babelsberg on filmistudio, joka sijaitsee Babelsbergin kaupunginosassa Potsdamissa Saksassa. Studiolla on merkittävä historiallinen arvo maailman vanhimpana suuren luokan filmistudiona. Se perustettiin vuonna 1911. Legendaarisia elokuvia, kuten Fritz Langin "Metropolis" (1927) ja Marlene Dietrichin tähdittämä "Sininen enkeli" (1930) on kuvattu täällä.


title: Filmstudio Babelsberg

text:
Nykyisin Filmstudio Babelsberg on kansainvälisesti tunnustettu täydenpalvelun tuottaja ja saksalaisen
ja kansainvälisen televisio- ja elokuvatuotannon keskus. Se on yksi Euroopan johtavista kuvauspaikoista, jossa on kuvattu myös Hollywood-elokuvia kuten "V niin kuin verikosto" (2005) ja "Vaarallinen tehtävä III" (2006). Studioon sisältyy myös teemapuisto Filmpark Babelsberg, jossa vierailijat pääsevät nauttimaan muun muassa elokuvien historiasta ja stunttishowsta.


title: Kansan ääni (2002)

text: Kansan ääni on Suomen työväenpuolueen, Kommunistien liiton, EU:n vastaisen kansanrintaman (EUVKr) ja Sodan ja fasisminvastaisen työn (SFT) julkaisema, kuudesti vuodessa ilmestyvä, sanomalehti. Lehden kannessa sen ilmoitetaan olevan ”mielipidelehti työn, toimeentulon, rauhan ja kansanvallan puolesta”.


title: Kansan ääni (2002)

text: Kansan ääni perustettiin vuonna 2002 Kommunistisen työväenpuolueen hajottua kysymykseen liittoutumisesta. KTP:n Helsingin piirijärjestö kannatti osallistumista uuteen Muutosvoimat Suomi -puolueeseen, mutta puolueen enemmistö vastusti tätä ja erotti linjan kannattajat sekä kyseisen piirijärjestön. Erotetut aloittivat pian yhteistoiminnan ja perustettiin uusi lehti, jonka ensimmäinen numero ilmestyi vappuna. Kansan äänen ensimmäiseksi päätoimittajaksi valittiin KTP:n Työkansan sanomia 1997–2002 päätoimittanut, ja erotetuksi tullut, Reijo Katajaranta.


title: Kansan ääni (2002)

text: Suomen työväenpuolue liittyi Kansan äänen julkaisijajärjestöihin numerosta 1/08 alkaen.


title: Parentaalinen investointi

text: Parentaalinen investointi (, lyhenne PI) on Robert Triversin vuonna 1972 esittelemä käsite, joka tarkoittaa sellaista vanhemman lapseensa tekemää sijoitusta, joka parantaa lapsen mahdollisuuksia jäädä eloon vanhemman toisiin jälkeläisiinsä sijoittamisen kustannuksella. Esimerkiksi jos äidillä on kaksi lasta, X ja Y, ja X:lle annetaan kilogramma hedelmiä, suurin osa tämän kilogramman hedelmiä edustamasta PI:stä mitataan Y:n todennäköisyytenä kuolla, koska se ei saanut syödäkseen kyseisiä hedelmiä. PI mittaa muiden, joko syntyneiden tai syntymättömien lasten odotettavissa olevaa elinaikaa. Geneettisesti ei ole kuitenkaan syytä pitää suosikkeja, koska sukulaisuus kaikkiin jälkeläisiin on sama. Optimaalisena strategiana voidaan pitää investointia tasapuolisesti suurimpaan lapsimäärään, joka voidaan kasvattaa siihen ikään saakka, kunnes ne saavat omia jälkeläisiä. Kuitenkin voidaan olettaa että eräs jälkeläinen on ns. rääpäle, jolla ei ole odotettavissa yhtä pitkää elinikää kuin muilla, joten sen osuus PI:stä kannattaakin joissain olosuhteissa kohdistaa muihin jälkeläisiin, jotta saavutetaan optimaalinen lopputulos.


title: Parentaalinen investointi

text: Robert Triversin parentaalisen investoinnin teoria ennustaa, että sukupuolista se, joka investoi jälkeläisiinsä enemmän (maidontuotanto, kasvatus, suojelu), myös valitsee puolison ("Triversin sääntö").


title: Jeannot Szwarc

text: Jeannot Szwarc (s. 21. marraskuuta 1937 Pariisi, Ranska) on ranskalaissyntyinen yhdysvaltalainen elokuvaohjaaja. Szwarc on urallaan ohjannut lukuisia televisiosarjoja vuodesta 1956 lähtien. Vuonna 1972 hän ohjasi ensimmäiset elokuvansa televisiolevitykseen, ja seuraavana vuonna sai ohjattavakseen ensimmäisen teatterilevitykseen päässeen filminsä "Extreme Close-Up". Elokuvan menestys jäi vähäiseksi. Ensimmäinen tunnetumpi ohjaustyö Szwarcin uralla oli scifikauhu "Nilviäiset" (1975). Elokuva keräsi vain 3,6 miljoonan dollarin lipputulot.


title: Jeannot Szwarc

text: "Tappajahai"-jännityselokuvan kerättyä yli 450 miljoonan dollarin lipputulot vuonna 1975, ryhdyttiin paria vuotta myöhemmin suunnittelemaan menestykselle jatko-osaa. Esiosan ohjannut Steven Spielberg ja esiosan yksi tähdistä Richard Dreyfuss olivat ehdolla ohjaajaksi, mutta kieltäytyivät. Ohjaajaksi valittiin John D. Hancock, joka oli ohjannut aikaisemmin mm. "Taistelu elämästä" -menestysdraaman. Hänet kuitenkin erotettiin, ja Szwarc palkattiin ohjaajaksi. Pääosaan saatiin esiosan Roy Scheider. Elokuva oli odotettu hitti, joka keräsi 187 miljoonan dollarin lipputulot. Samalla se jäi vielä kaksi jatko-osaa saaneen "Tappajahain" parhaaksi jatko-osaksi.


title: Jeannot Szwarc

text: "Tappajahai 2" -elokuvan myötä Szwarc pääsi ohjaamaan draaman "Kerran jossakin" (1980), joka maksoi itsensä takaisin, mutta oli silti vain pieni menestys teatterilevityksessä. Elokuva sai Oscar-ehdokkuuden puvustuksestaan. Seuraavaksi valmistunut "Enigma" (1982) oli kuitenkin vielä pienempi menestys, jonka lipputulot jäivät alle miljoonan dollarin.


title: Jeannot Szwarc

text: Vuonna 1984 ensi-iltansa saanut "Supertyttö" oli jatko-osa/spinoff menestyksekkäästä "Superman"-elokuvasarjasta, joka Szwarcin ohjauksessa menestyi heikosti. Elokuva oli avausviikonloppunsa katsotuin, mutta lopulta elokuva jäi sarjan huonoiten tuottaneeksi elokuvaksi. Hieman paremmin menestyi joulumarkkinoille vuonna 1985 suunnattu "Joulupukki"-fantasiaelokuva, joka jäi tappiolle yli puolet tuotantokustannuksistaan, ja jäi samalla Szwarcin uran viimeiseksi suureksi elokuvaksi. Tämän jälkeen hän sai ohjattavakseen enää pienen budjetin b-luokan tuotantoja.


title: Joe Alves

text: Joseph M. Alves Jr. (s. 21. toukokuuta 1936 San Leandro, Kalifornia Yhdysvallat) on työskennellyt elokuva-alalla lavastajana, tuotantosuunnittelijana, second unit -ohjaajana, tuottajana, tehostemiehenä sekä ohjaajana. Hän oli ehdolla parhaasta lavastuksesta Steven Spielbergin elokuvasta "Kolmannen asteen yhteys" (1977).


title: Joe Alves

text: Alves työskenteli second unit -ohjaajana kahdessa ensimmäisessä "Tappajahai"-elokuvassa ja "Tappajahai 2" -elokuvan yhteistyötuottajana. Vuonna 1982 hänet palkattiin ohjaamaan elokuvasarjan kolmatta eli viimeistä edellistä osaa, "Tappajahai 3" (1983). Elokuva kuvattiin kolmiulotteisena, ja sen oli tarkoitus alun perin parodioida "Tappajahai"-elokuvia, kun Joe Dante oli vielä ehdolla ohjaajaksi. Lopulta Alves palkattiin tehtävään. 20,5 miljoonaa dollaria maksanut elokuva tuotti teattereissa yli 87 miljoonaa dollaria. "Tappajahai 3" on jäänyt Alvesin ainoaksi ohjaustyöksi.


title: Raila Leppäkoski

text: Raila Sinikka Leppäkoski (s. 3. maaliskuuta 1950 Jyväskylä) on suomalainen teatteriohjaaja. Hän toimi Teatterikorkeakoulun ohjaajantyön professorina 1989–1995 ja näyttelijätyön professorina 1997–2002. Leppäkoski on myös tehnyt käsikirjoituksia ja näytellyt. Lisäksi hän on suomentanut näytelmiä.


title: Raila Leppäkoski

text: Raila Leppäkoski kirjoitti ylioppilaaksi 1969 ja valmistui Suomen teatterikoulun ohjaajalinjalta 1974. Hän toimi Ylioppilasteatterin taiteellisena vastaavana vuosina 1975–1981. Hän on ollut ohjaajana Ryhmäteatterissa, Q-teatterissa ja Helsingin kaupunginteatterissa.


title: Raila Leppäkoski

text: Vuoden 2014 alusta Leppäkoski on nimitetty Helsingin kaupunginteatteriin kuuluvan Lilla Teaternin taiteelliseksi johtajaksi.


title: Raila Leppäkoski

text: Leppäkosken isä oli toimittaja Johan Edvard Leppäkoski. Leppäkoski oli naimisissa ohjaaja Arto af Hällströmin kanssa useita vuosia.


title: Iivi

text: Iivi ("Vestiaria coccinea") on havaijinpeippoihin eli vanhalta nimeltään vaatelintuihin ("Drepanidinae") kuuluva lintulaji. Iivi on Vestiaria-suvun ainoa laji. Iivi on Havaijin tunnetuimpia eläimiä ja symboleita. Sitä tavataan kaikilla Havaijin pääsaarilla. 1800-luvulta alkaen sen elinalue on pienentynyt sairauksien, kuten malarialoisen ("Plasmodium relictum"), ja uusien lajien saapumisen takia. Nykyään se elää korkeammilla paikoilla, joissa ilma on liian kylmää malariaa levittäville hyttysille. Tämä 15 cm pitkä lintu rakentaa avoimen, löyhästi kasatun, kuppimaisen pesänsä maahan.


title: Iivi

text: Iivi on väritykseltään punainen lukuun ottamatta mustia siipiä ja pyrstöä. Lennossa näkyy linnun valkoinen siipilaikku. Linnun pitkä ja käyrä nokka lienee kehittynyt erityisesti meden imemiseen torvimaisista kukista. Nykyään iivit imevät metensä lähinnä ohia-puiden ("Metrosideros polymorpha") pienistä kukista; iivin nokka onkin pienentynyt viimeisen sadan vuoden aikana.


title: Userkaf

text: Userkaf oli muinaisen Egyptin faarao vuosina 2465–2458 eaa. ja viidennen dynastian perustaja. Hän rakennutti pyramidiryhmän Sakkaraan.


title: Userkaf

text: Hän oli samaa perhettä kahden seuraavan faaraon, Sahuren ja Neferirkare Kakain kanssa. Toisten lähteiden mukaan Userkaf oli heidän isänsä, toisten mukaan veljensä.


title: Userkaf

text: Egyptiläinen Nobel-kirjailija Naguib Mahfouz on kirjoittanut Userkafista kertovan novellin, joka on julkaistu vuonna 1938.


title: Sinulle äiti (albumi)

text: Sinulle äiti on Sleepy Sleepersin debyyttialbumi vuodelta 1975."Linda, kerro hinta" ilmestyi alun perin Sleepy Sleepersin ensimmäisen singlen "Kuka mitä häh?" b-puolella.


title: Tupai

text: Tupai on Seurasaariin kuuluva pieni atolli Tyynellämerellä 17 kilometriä pohjoiseen Bora Borasta. Se kuuluu Leewardsaarten saariryhmään. Atollin pinta-ala on 11 km² ja se on asumaton.


title: Livet I Bordell

text:
Livet I Bordell on Sleepy Sleepersin albumi.
Albumin äänitykset tehtiin Tukholman Marcus Music- Studiolla ja se julkaistiin 1976.
Levy-yhtiö oli EMI.
Remasteroituna cd:nä albumi ilmestyi vuonna 2001. Kyseisen cd-version kansilehtiin on saatesanat kirjoittanut Santtu Luoto.


title: Livet I Bordell

text: Singlekappaleet "Traktori" ja "Mikä meno täällä on päällä" eivät olleet mukana alkuperäisellä LP:llä. Traktori on Hectorista tehty pilkkalaulu.


title: Holiday in New York ’59

text: Holiday In New York '59 on Sleepy Sleepersin albumi.


title: Winter Rose

text: Winter Rose on 80-luvun lopulla toiminut kanadalainen glam metal -yhtye, joka tunnetaan erityisesti laulaja James LaBrien alkuperäisenä yhteensä. Yhtyeen toisena kantavana voimana oli kitaristi Richard Chycki, ja hän teki kappaleet yhdessä Labrien kanssa. Yhtye julkaisi albumin "Winter Rose" vuonna 1987.


title: Spurilan kartano

text: Spurila on kartano Paimiossa. Se on tunnettu keskiajalta lähtien.


title: Spurilan kartano

text: Spurila on nimenä syntynyt sen keskiaikaisen omistajan sukunimestä. Paimiossa asui laivanrakentajasukuja, jotka rakensivat kevyitä laivoja viikinkien tapaan. Laivanrakentamisessa pora, tai napakaira, oli keskeinen työkalu. Paimiossa esiintyy 1300- ja 1400-luvulla Pora/Poranpoika, Nikkarinpoika ja Kairanpoika (Odygd) nimisiä rälssimiehiä. Paimiolaisen Erik Poran (1381-1405) sinetissä on kaksi napakairaa. Hän ja hänen jälkeläisensä omistivat Paimiossa kartanon, jota alettiin myöhemmin kutsua Spurilaksi. Pora-nimi on muutamassa sukupolvessa ruotsalaistunut ja muuttunut Puraksi, Pureksi, Sporeksi, Spureksi. Kartano tunnetaan asiakirjoissa Spoorila, Sporilla, Spårilla nimisenä 1500-luvulla. Metsästystorvea vaakunassaan kantavan Paimiolainen rälssisuku sai kartanon haltuunsa avioliitolla 1526. Kartanon nimi esiintyy ensimmäisen kerran Spurila-muodossa vuonna 1530. Viimeksi mainittu aatelissuku otti käyttöön Jägerhorn af Spurila -nimen 1634.Spurila oli ainakin 1500-luvulla asuinkartano. Asiakirjatietojen mukaan Spurilan kartano paloi 1602. Nykyinen päärakennus on alkujaan 1700- ja 1800-luvulta, vaikkakin hirret ovat osaksi 1600-luvulta. Kartano on uusittu täydellisesti 1930-luvulla.


title: Spurilan kartano

text: Punatiilinen uusgoottinen viljamakasiini on vuodelta 1870 ja kartanomiljöö on puistomainen.


title: Spurilan kartano

text: Spurila on rautakautinen muinaisjäännösalue, jonka vanhimmat hautalöydöt ajoittuvat vanhempaan roomalaiseen rautakauteen (0-200 jaa.) ja nuorimmat ristiretkiaikaan (1050–1150 jaa.). Alueelta on myös kivi- ja pronssikautisia asuinpaikkalöytöjä. Kalmisto on polttokenttäkalmisto, josta maan päälle on näkyvissä vain muutamia yksittäisiä hautarakenteita, kuten kivistä ladottu suorakaide ja kaksi pitkänomaista haudan merkkikiveä. Spurilan haudoista on löydetty Suomen vanhin värjätty tekstiilifragmentti ja joitakin oloissamme ainutlaatuisia esineitä, kuten Itämeren alueelta peräisin olevia kaularenkaita.


title: Vrooom!!!

text: Vrooom!!! – ohjelma miehille on Nelosella alkuaikana 1997–1998 esitetty miesten makasiiniohjelma. Ohjelmaa tehtiin yhden tuotantokauden verran. Ohjelman tuotti, käsikirjoitti ja juonsi Lasse Lehtinen. Marraskuussa 1997 sillä oli 90 000 katsojaa, joista 44 % oli 25-34-vuotiaita ja miehiä katsojista oli hieman yli puolet.


title: Baião (musiikki)

text: Baião on koillisbrasilialainen rytmikuvio, jonka pohjalta on kehittynyt monimuotoista musiikkia. Sen pääinstrumentti on zabumba-niminen kaksipäinen bassorumpu, jota soitetaan nuija toisessa kädessä, kapula toisessa, kumpikin lyöden rummun eri päihin. Jokaiseen baiaon tahtiin kuuluu kolme nuijan iskua, joista keskimmäinen on voimakkain. Jos merkitään heikkoa ja voimakasta nuijan iskua tum ja TUM, ja kapulan iskuja tik, on baiao-rytmi "tumtik-TUMtik-tumtik, tumtik-TUMtik-tumtik".


title: Baião (musiikki)

text: Baião perustuu Koillis-Brasilian alkuperäiskansojen musiikkiin, mutta se on saanut vaikutteita maahanmuuttajilta. Afrikasta tuli vuorolaulun (kysymys-vastaus; esilaulaja-kuoro) perinne ja Euroopasta perinteisiä tansseja (polkka, masurkka).


title: Baião (musiikki)

text: Baiaon kanta-aluetta on Pernambucon osavaltio, mutta se on levinnyt laajemmalle Brasiliaan ja antanut vaikutteita jopa São Paulon ja Rio de Janeiron musiikkiin. Baiaolla on maalaismainen maine, ja kaupunkilaiset ovat halveksineet sitä vuosikymmenten ajan.


title: Yrjö Laakkonen

text: Yrjö Ilmari Laakkonen (s. 5. tammikuuta 1943) on pohjoiskarjalainen liikemies. Hän asuu Joensuussa. Hän on luonut uransa autokauppiaana, kirjapainoyhtiön omistajana ja kiinteistösijoittajana yhdessä veljensä Reino Laakkosen (1932–2005) kanssa. Myös kolmas veli Erkki Laakkonen on ollut mukana liiketoiminnoissa.


title: Yrjö Laakkonen

text: Laakkosen suvun yhtiöt, Joensuun Autokaluston seuraajat, Autotalo Laakkonen ja Veljekset Laakkonen, toimivat eri puolilla Suomea 17 paikkakunnalla.


title: Yrjö Laakkonen

text: Yrjö Laakkonen on toisissa naimisissa, hänellä on yhteensä viisi lasta, joista vanhimmat Jyrki Laakkonen (1966–2016) ja Reetta Laakkonen ovat omistajina Laakkosten yhtiöissä.


title: Yrjö Laakkonen

text: Vuoden 2005 verotilastojen mukaan Yrjö Laakkonen oli Pohjois-Karjalan rikkain henkilö. Verohallinnon säännöillä laskien hänen omaisuutensa oli 23,8 miljoonaa euroa. Suomen rikkaimpien tilastossa hän on sijoilla 50–100.


title: Yrjö Laakkonen

text: 1980-luvun puolivälissä Laakkonen sai yhdeksän kuukauden ehdottoman vankeustuomion, koska veljekset eivät olleet ilmoittaneet verottajalle talletusten korkotuottotietoja vuosilta 1970–1977. Hän kärsi puolet rangaistuksesta.


title: Baião

text: Baião on portugalilainen sana, joka voi tarkoittaa seuraavia:


title: Yöperhonen

text: Yöperhosilla tarkoitetaan yöllä lentäviä perhosia, erotukseksi päivällä lentävistä päiväperhosista. Yöperhoset eivät kuitenkaan ole todellinen monofyleettinen taksonominen yksikkö, vaan niihin luetaan perhosia useasta eri heimosta, joista moniin kuuluu myös päiväperhosia.


title: Yöperhonen

text: Yöperhoset ovat yleensä väriltään harmaita tai ruskeita ja etusiivissä on monimutkaista kuviointia. Tämä naamioi päiväsaikaan lepäävän perhosen alustaansa ja näin edesauttaa niitä pysymään saalistajilta huomaamattomina. Lisäksi tumma väri kerää tehokkaasti auringon lämpöä. Jotkut yöperhoslajit kuitenkin ovat räikeän värisiä, millä ne viestivät linnuille ja muille saalistajilleen olevansa pahanmakuisia tai jopa myrkyllisiä. Kun lintu on kerran maistanut sellaista perhosta, se ei yleensä maista sitä toista kertaa. Jotkin yöaktiiviset perhoset pyrkivät pelottamaan ahdistelijaansa myös paljastamalla kirkkaanväriset takasiipensä tai silmätäplillä.


title: Yöperhonen

text:
Yöperhosten tukeva ruumiinrakenne ja usein tuuhea karvaisuus ovat sopeutuma liikkumiseen yön viileinä tunteina ja edesauttavat lämmön säilymistä perhosen ruumiissa. Hämärässä tai pimeässä parittelukumppanin etsiminen on hankalaa, joten monet yöperhoset houkuttelevat parittelukumppaneita erityisten tuoksuaineiden, feromonien avulla. Tuoksuainemolekyylien haistamiseksi joillekin yöperhosryhmille on kehittynyt näyttävät ja hyvin monimutkaiset tuntosarvet, joilla perhonen saattaa sopivissa tuulioloissa haistaa mahdollisen parittelukumppanin jopa kilometrien päästä.
Yöperhoset saattavat illalla hakeutua esim. ulkovalojen lähettyville.


title: Yöperhonen

text:
Tärkeimpiä ja tunnetuimpia yöperhosryhmiä ovat muun muassa:
Moniin yöperhosryhmiin kuuluu myös päivällä aktiivisia lajeja.


title: Baião (Portugali)

text: Baião on kunta Portugalin pohjoisosassa. Vuonna 2011 siellä oli 20 522 asukasta. Se sijaitsee Porton piirissä Tâmegan alueella. Vuonna 1978 sieltä löytyi kivikautisia hautakammioita. Se sai kaupunkioikeudet 1513. Alueella tuotetaan viiniä.


title: Kiitäjät (perhosheimo)

text: Kiitäjät ("Sphingidae") on suurten tai keskikokoisten perhosten heimo. Siihen kuuluu hieman yli 1200 lajia, joista suurin osa tropiikissa. Palearktisella alueella lajeja on 125, joista Euroopassa elää 33. Suomesta on tavattu 11 vakinaista kiitäjälajia sekä kuuden vaeltavan tai harhailevan lajin yksilöitä.


title: Kiitäjät (perhosheimo)

text: Kiitäjät ovat saaneet nimensä siitä, että ne lentävät nopeammin kuin muut perhoset. Niiden pitkät ja kapeat siivet sekä virtaviivainen vartalo liittyvätkin juuri suureen lentonopeuteen. Koetilanteessa kiitäjien on todettu saavuttaneen yli 50 km/h lentonopeuksia. Useimmat lajit ovat aktiivisia yöllä tai hämärän aikaan. Tällöin aikuisen perhosen etusiivissä on yleensä suojaväri, joka piilottaa valoisana aikana lepäävän perhosen saalistajilta. Takasiivet ovat selvästi etusiipiä pienemmät ja saattavat olla kirkasväriset. Monet päivällä lentävät lajit pyrkivät muistuttamaan kimalaisia. Joillakin lajeilla koirat ja naaraat eroavat ulkonäöltään toisistaan naaraiden ollessa koiraita kookkaampia ja naaraat houkuttelevat koiraita luokseen erittämiensä feromonien turvin. Sukupuolet on helppo erottaa tuntosarvista, jotka ovat naarailla rihmamaiset. Koirailla tuntosarvien alapinnalla on parillisia haarakkeita, jotka tekevät sarvista selvästi paksummat.


title: Kiitäjät (perhosheimo)

text: Kiitäjillä on heimona runsaasti tuntomerkkejä, jotka osoittavat ryhmän monofyleettiseksi. Aikuisella perhosella tärkeimmät näistä liittyvät siipisuonitukseen. Toukissa yhdistäviä tuntomerkkejä on enemmän. Esimerkiksi toukan jaokkeiden 4–10 sivuilla olevat vinoviivat sekä peräpäässä oleva sarvi, joka on joillakin lajeilla surkastunut. Verkkosilmät ovat suuret mutta päälaen pistesilmät ja chaetosemat puuttuvat aina. Tuntosarven kärki on monilla lajeilla voimakkaasti kaartuva. Etu- ja takasiipiä yhdistää frenulum-retinaculum-rakenne, jonka frenulum-osa on joillakin lajeilla surkastunut. Etenkin osa trooppisista lajeista kykenee tuottamaan ääntä joko ilmavirran avulla tai hieromalla ulompia genitaaliosiaan yhteen.


title: Kiitäjät (perhosheimo)

text: Yöaktiivisten lajien parittelu tapahtuu yleensä päivällä, jolloin perhosparin voi tavata lepäämässä takaruumiiden kärjet vastakkain. Parittelun jälkeen naaras munii jopa toistasataa munaa, yleensä yksittäin sopivalle ravintokasville. Kiitäjien toukat ovat kookkaita ja paksuja, yleensä karvattomia ja lähes kaikilla lajeilla toukan peräpäässä on kaareva, sarvimainen uloke. Toukkien väritys pyrkii piilottamaan ne kasvillisuuden sekaan. Monilla toukilla on vartalossaan silmätäpliä, joiden tarkoituksena on hämätä saalistajaa pitämään toukkaa vaikkapa käärmeenä. Loisia ja pienempiä saalistajia, kuten muurahaisia, vastaan toukka voi puolustautua ruiskuttamalla oksennusta uhkaajan päälle.


title: Kiitäjät (perhosheimo)

text: Toukat elävät melko piilottelevaa elämää, usein korkealla puiden latvustoissa. Kehityksensä päätteeksi toukat laskeutuvat ravintokasvista maahan. Suurikokoinen, koteloitumispaikkaa etsivä toukka on vaihe, jossa kiitäjiä tapaa helpoimmin. Sopivan paikan löydettyään toukka kaivautuu maan alle, eräät lajit jopa useiden kymmenien senttimetrien syvyyteen, ja koteloituu. Useimmat tropiikin ulkopuolella elävät kiitäjäperhoslajit viettävät talven kotelovaiheessa.


title: Kiitäjät (perhosheimo)

text: Kiitäjät voidaan jakaa yökiitäjiin, hämäräkiitäjiin ja päiväkiitäjiin. Näistä hämärä- ja päiväkiitäjät syövät aikuisenakin. Vieraillessaan kukilla ne eivät laskeudu sille vaan imevät kukkien mettä pitkällä imukärsällään lentäen paikallaan ilmassa kuin kolibrit. Kyky paikoillaan lentämiseen mettä imiessä onkin esimerkki kiitäjäperhosten ja kolibrien konvergentistä evoluutiosta eli tilanteesta, jossa kaksi samanlaisen elämäntavan omaksunutta eläinryhmää on päätynyt samanlaiseen tekniseen ratkaisuun. Aikuisilla yökiitäjillä ei ole toimivia suuosia, vaan ne elävät lyhyen aikuisvaiheensa toukkana nauttimansa ravinnon turvin.


title: Kiitäjät (perhosheimo)

text: Kiitäjät ovat nopeita ja kestäviä lentäjiä. Eräät lajit, kuten etelänpäiväkiitäjä, ovatkin tunnettuja tavastaan vaeltaa kauaksi luontaisen elinalueensa ulkopuolelle.


title: Kiitäjät

text: Kiitäjät voi tarkoittaa seuraavia eläinlahkoja ja -heimoja:Kiitäjät on myös useiden urheiluseurojen nimi.


title: Jane Wyatt

text: Jane Waddington Wyatt (12. elokuuta 1910 Campgaw, New Jersey – 20. lokakuuta 2006 Bel Air, Kalifornia) oli yhdysvaltalainen näyttelijä.


title: Jane Wyatt

text: Hänen tunnetuimpia roolitöitään oli Ronald Colmanin rakkaudenkohde Frank Capran elokuvassa "Sininen kuu (Lost Horizon)" (1937) sekä Margaret Andersonin rooli tv-sarjassa "Isä tietää kaiken" sekä "Star Trekissä" Mr. Spockin äidin, Amanda Graysonin rooli. Sen lisäksi hän näytteli monissa jo klassikoiksi tulleissa elokuvissa, kuten "Hiljainen sopimus" (Gentleman's Agreement).


title: Jane Wyatt

text: Wyatt palkittiin kolmesti Emmyllä roolistaan televisiosarjassa "Isä tietää kaiken". Hän kuoli kotonaan 20. lokakuuta 2006 luonnollisen kuoleman 96-vuotiaana.


title: Permission to Land

text: Permission to Land on The Darknessin debyyttialbumi. Se julkaistiin Suomessa 16. elokuuta ja Isossa-Britanniassa 5. elokuuta vuonna 2003. Britanniassa se nousi lähes heti listaykköseksi ja myi viisinkertaista platinaa. Myyntimenestyksen lisäksi albumi on saanut erittäin hyviä arvosteluja musiikkimedialta.


title: Michael Romeo

text: Michael James Romeo (s. 6. maaliskuuta 1968 New York, Yhdysvallat) on progressiivista metallia soittavan Symphony X -yhtyeen kitaristi ja perustajajäsen.


title: Michael Romeo

text: Michael aloitti kitaransoiton 14-vuotiaana. Vaikutteita hän on saanut muun muassa Randy Rhoadsilta, Steve Vailta, Marty Friedmanilta, Al Di Meolalta, Johann Sebastian Bachilta, John Williamsilta, Frank Zappalta ja erityisesti Yngwie Malmsteenilta. Tästä huolimatta Michael on onnistunut säilyttämään soundin, joka erottaa hänet muista tämän musiikkigenren muusikoista. Hänelle tyypillisiä piirteitä ovat eksoottiset skaalat ja arpeggiot.


title: Michael Romeo

text: Michael tapasi soittaa kustomoidulla ESP-kitaralla, mutta nykyään hänellä on sopimus japanilaisen Caparison-kitaramerkin kanssa. Michael virittää kitaransa kokosävelaskeleen alavireeseen: (D, G, C, F, A, D). Hän käyttää Mesa/Boogie Dual Rectifier ja Line6 Vetta vahvistimia.


title: Itk (täsmennyssivu)

text: Itk voi tarkoittaa


title: Hyökkäys erämaassa

text: Hyökkäys erämaassa ("Stagecoach") on John Fordin ohjaama yhdysvaltalainen lännenelokuva vuodelta 1939. Sitä pidetään yhtenä merkittävimmistä lännenelokuvista, sillä sen ansiosta lännenelokuvan arvostus nousi. Sillä oli myös merkittävä vaikutus John Waynen uralle.


title: Hyökkäys erämaassa

text: Ernest Haycoxin novelli "Stage to Lordsburg" oli ilmestynyt 1936, ja John Ford kiinnostui siitä. Ford ja käsikirjoittaja Dudley Nichols muokkasivat sen 1937 elokuvakäsikirjoitukseksi, joka poikkesi aikaisemmista lännenelokuvista. Siihen mennessä lännenelokuvat olivat olleet pääasiassa stereotypioita täynnä olevia B-elokuvia. Nicholsin käsikirjoituksessa henkilöt olivat monitahoisia ja aitoja. Raoul Walsh oli yrittänyt nostaa lännenelokuvan arvostusta "Suurella lännen tiellä" 1930, mutta elokuvan kaupallinen epäonnistuminen esti sen.


title: Hyökkäys erämaassa

text: Vaikka Hollywood-studiot satunnaisesti tekivätkin A-luokan westernejä, mikään niistä ei ollut kiinnostunut Fordin käsikirjoituksesta. Lopulta itsenäinen tuottaja Walter Wanger kiinnostui elokuvasta ja sai taivuteltua United Artists -studion rahoittamaan sen, mutta vain jos sen budjetti olisi 392 000 dollaria, sillä muiden studioiden tavoin se ei ollut halukas rahoittamaan suuren budjetin lännenelokuvaa.


title: Hyökkäys erämaassa

text: Tiukka budjetti rajoitti myös näyttelijävalintoja. Ford olisi halunnut Ringo Kidin rooliin Gary Cooperin, mutta käytettävissä olevan budjetin takia se oli mahdotonta. Fordin toinen valinta oli John Wayne, joka tuolloin oli jo suosittu lännenelokuvien näyttelijä mutta ei vielä tähti ja siksi halpa. Tuottaja Wanger ei ollut kuitenkaan innostunut Waynesta, vaan halusi rooliin Bruce Cabotin, jonka nimi oli erittäin tunnettu "King Kongin" takia ja joka myös oli halpa. Cabotin koekuvaus epäonnistui ja Wayne sai roolin – tosin myös koekuvauksen jälkeen, joka sujui sen verran hyvin, että Wanger luotti Fordin kykyyn saada Waynesta irti kunnollinen roolisuoritus.


title: Hyökkäys erämaassa

text: "Hyökkäys erämaassa" -elokuvan kuvaukset alkoivat lokakuussa 1938 Monument Valleyssä. Monumet Valleyä ei ollut aiemmin käytetty kuvauspaikkana ja Ford joutuikin pyytämään kuvauslupaa navajoilta, joiden reservaattiin se kuului. Navajot olivat myös mukana elokuvanteossa, joskin itse elokuvassa intiaanit on esitetty tuon ajan lännenelokuvien stereotypioiden mukaisesti nimettömänä vaarana valkoiselle miehelle.


title: Hyökkäys erämaassa

text:
Vähän ennen joulua 1938 kuvaukset jatkuivat Kalifornian Victorvillessä, jossa kuvattiin muun muassa kuuluisa intiaanihyökkäyskohtaus. Kohtauksen kuvaus vaati tasaista maata, jollaista Monument Valleystä ei löytynyt ja siksi kohtaus kuvattiin Victorvillessä kuivuneen järven pohjalla. Kohtauksen kuvausten aikana tuottaja Wanger oli järkyttynyt siitä, että Wayne ei käyttänyt sijaisnäyttelijää vaan teki stuntit itse. Elokuvan stunteista vastannut Yakima Canutt sai tuottajan kuitenkin rauhoittumaan, sillä B-elokuvissa Wayne oli usein joutunut tekemään stuntit itse ja tiesi, mitä hän pystyi tekemään.
Kuvaukset keskeytettiin jouluksi 1938 ja ne jatkuivat sen jälkeen Kernejoella, jossa kuvattiin postivaunujen joenylityskohtaus. Canuttin ehdotuksesta kohtauksessa käytettiin vaijeria vetämään postivaunut joen yli. Valmiissa elokuvassa se näyttää siltä, kuin hevoset todella vetäisivät postivaunut joen ylitse.


title: Hyökkäys erämaassa

text: Ulkokuvausten jälkeen kuvauksia jatkettiin Republic Studion villin lännen katu -lavasteissa ja Samuel Goldwyn Studion ääninäyttämöllä. Lähes kaikki vuoropuhelua sisältävät kohtaukset kuvattiin studiossa.


title: Hyökkäys erämaassa

text: "Hyökkäys erämaassa" sai ensi-iltansa New Yorkissa 2. maaliskuuta 1939. Arvostelut olivat myönteisiä ja varsinkin John Fordia ylistettiin. New York Timesin kriitikko kiitti Fordin vanhan koulukunnan tyylistä ohjausta. Näyttelijät saivat kiitosta mutta vain näyttelijäryhmänä – suurimmat kehut sai ohjaaja. Samoilla linjoilla olivat myös Life ja Variety.


title: Hyökkäys erämaassa

text: Elokuvan tuotosta ei ole käytettävissä luotettavia arvioita.


title: Hyökkäys erämaassa

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Hyökkäys erämaassa" oli mukana heistä kolmentoista listalla.


title: Hyökkäys erämaassa

text: "Hyökkäys erämaassa" valittiin vuonna 1995 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. American Film Institute listasi sen sijalle 63 vuonna 1998.


title: Hyökkäys erämaassa

text:
Thomas Mitchell sai parhaan miessivuosan Oscar-palkinnon. Elokuva valittiin ehdokkaaksi viidessä muussakin sarjassa. Mitchellillä oli miessivuosa myös "Tuulen viemää" elokuvassa, joka sai saman vuoden Oscar-gaalassa useita palkintoja, tosin Mitchelliä ei siitä valittu edes ehdokkaaksi.
Ennen "Hyökkäys erämaassa" -elokuvaa lännenelokuva oli ollut pääasiassa pienen budjetin liukuhihnatuotantoa, joka oli hyvin stereotyyppistä (hyvillä miehillä oli valkoinen hattu ja pahoilla musta). Jotkut ohjaajat olivat yrittäneet nostaa lännenelokuvan arvostusta (kuten esimerkiksi Raoul Walshin "Suuri lännen tie" 1930), mutta eivät olleet siinä onnistuneet. Lännenelokuvat olivat pienten studioiden kuten Republic Picturesin alaa. Suuret Hollywod-studiot tekivät vain harvoin suuren budjetin lännenelokuvia. B-elokuvien tuotantotahtia kuvastaa hyvin se, että ennen "Hyökkäys erämaassa" -elokuvan ensi-iltaa Wayne ehti tehdä neljä lännenelokuvaa Republicille.


title: Hyökkäys erämaassa

text: "Hyökkäys erämaassa" muutti tilannetta ratkaisevasti. Sen menestyksen ansiosta siitä tuli tavallaan malli "klassiselle" lännenelokuvalle. Samalla Monument Valleystä tuli myös erottamaton osa lännenelokuvan kuvastoa. John Ford kuvasi siellä myös elokuvat "Aavikon laki" (1946), "Apassilinnake" (1948), "Keltainen nauha" (1949), "Etsijät" (1956), "Musta kersantti" (1960) ja "Cheyenne" (1964).


title: Hyökkäys erämaassa

text: John Waynen uralle "Hyökkäys erämaassa" oli merkittävä elokuva. Vastoin yleistä luuloa elokuva ei tehnyt Waynestä tähteä yhdessä yössä. Wayne oli edelleen suosittu westernnäyttelijä, mutta vuonna 1939 hänen sijoituksen Motion Picture Heraldin listalla oli huonompi kuin 1936 – mutta hän oli silti edelleen kymmenen tuottoisimman westernnäyttelijän listalla. Tuolloisten katselijakyselyiden mukaan Waynen B-westernit olivat huomattavasti suositumpia kuin "Hyökkäys erämaassa". Joka tapauksessa Ringo Kidin roolilla oli erittäin suuri merkitys John Waynen matkalla kohti tähti-imagoa.


title: Hyökkäys erämaassa

text: Orson Welles oli myös hyvin vaikuttunut "Hyökkäys erämaassa" -elokuvasta. Hänen kerrotaan katsoneen elokuvan yli 40 kertaa ennen kuin hän teki Citizen Kanen. Wellesin kerrotaan myös sanoneen, että "Citizen Kanessa" hän oli "saanut vaikutteita sellaisilta suurilta elokuvantekijöiltä kuin John Ford, John Ford ja John Ford".


title: Stagecoach

text: Stagecoach voi tarkoittaa ainakin seuraavia:


title: Anthems to the Welkin at Dusk

text: Anthems to the Welkin At Dusk on norjalaisen black metal -yhtye Emperorin toinen albumi. Albumia pidetään yhtenä black metallin klassikoista.


title: Anthems to the Welkin at Dusk

text: Albumi ylsi ilmestyessään Suomen albumilistalla sijalle 28 ja sai runsaasti suosiota "parhaiten Suomessa myyneenä black metal -levynä" vuonna 1997. Yhtye pyydettiin myös haastatteluun suomalaiseen musiikkiohjelmaan Jyrkiin, jossa albumia kehuttiin ja luonnehdittiin musikaalisesti sensaatiomaiseksi omalaatuisen sävellyksen ja intensiivisen tunnelmansa vuoksi.


title: Anthems to the Welkin at Dusk

text: Emperor palaa keikkalavoille vuonna 2017 juhlistamaan albumin 20-vuotispäivää jolloin albumi soitetaan kokonaisuudessaan.Bonuskappaleet


title: IX Equilibrium

text:
IX Equilibrium on norjalaisen black metal-yhtyeen Emperorin kolmas ja toiseksi viimeinen
albumi.


Prometheus: The Discipline of Fire & Demise on norjalaisen black metal -yhtyeen Emperorin neljäs ja viimeisin albumi. Se eroaa aikaisemmasta Emperor-tuotannosta keskittymällä enemmän progressiiviseen tyyliin black metallin jäädessä taustalle.


title: Prometheus: The Discipline of Fire & Demise

text: Ihsahn on säveltänyt, sanoittanut, sovittanut, miksannut ja tuottanut albumin kokonaisuudessaan. Kitaristi Samoth ei osallistunut aikaisempien levyjen tapaan kappaleiden tekemiseen ollenkaan. Monet pitävätkin albumia enemmän Ihsahnin soolo-tuotantona kuin Emperor-albumina.


title: Inertiasuunnistus

text: Inertiasuunnistus (, IRS) on navigointimenetelmä, joka perustuu kiihtyvyyksien mittaukseen. Menetelmää käytetään lentokoneissa, sukellusveneissä, ohjuksissa, raketeissa, avaruusaluksissa ja kenttätykistön mittausjärjestelmissä. Inertiasuunnistuksessa mittalaitteelle annetaan tarkka lähtöpaikka, minkä jälkeen mitataan laitteen kokemaa kiihtyvyyttä. Paikka voidaan sen jälkeen laskea kinematiikan perusyhtälöiden avulla kiihtyvyyttä integroimalla.


title: Inertiasuunnistus

text: Kun tunnetaan aluksen kokema kiihtyvyys ajan funktiona formula_1, alkunopeus formula_2 ja lähtöpaikka formula_3 hetkellä formula_4, kulloinenkin paikkavektori formula_5 saadaan kaavasta


title: Inertiasuunnistus

text: Inertiasuunnistuksen tarkkuus heikkenee liikkeen kestäessä pitkään. Käytännössä tarkkuus on kymmenien–satojen metrien luokkaa, mikä on riittävä tarkkuus lentokoneille tai riittävän voimakasta hyötykuormaa kantaville ohjuksille. Tykistön tulenjohdolle tarkkuus on juuri ja juuri riittävä.


title: Inertiasuunnistus

text: Nollanopeuspäivityksellä päivitetään kiihtyvyysintegrointia varten tieto pysähtymisestä. Käytännössä tämä onnistuu helpoimmin maan pinnalla liikkuvassa inertiapaikannuksessa, joka voidaan pysäyttää nollanopeuspäivitystä varten. Kun tehdään nollanopeuspäivitys hetkellä formula_7, saadaan tieto, että


title: Inertiasuunnistus

text: Tätä voidaan puolestaan käyttää apuna integroitaessa paikkakoordinaattia. Ohjukselle tai lentokoneelle, joita ei voida pysäyttää nollanopeuskorjausta varten, nollanopeuskorjaus voidaan tehdä esimerkiksi mittaamalla niiden nopeus tutkalla ja ilmoittamalla tämä tieto radioitse ohjukselle.


title: Inertiasuunnistus

text: Aikaisemmin kiihtyvyysanturit vakavoitiin koordinaattiakselien suuntaisiksi nopeasti pyörivien hyrrien eli gyroskooppien avulla, mutta uusissa järjestelmissä hyödynnetään lasergyroskooppeja. Lasergyroskoopissa ei ole liikkuvia osia, vaan mittaukset tehdään tutkimalla valon aallonpituuksien muutoksia aluksen liikkuessa.


title: Yökköset

text: Yökköset ("Noctuidae") ovat suurin perhosheimo. Siihen kuuluu yli 25 000 tunnettua lajia. Suomessa on tavattu vuoteen 2007 mennessä 423 yökköslajia.


title: Yökköset

text: Useimmat yökköset ovat vankkaruumiisia ja kapeasiipisiä. Etusiivissä on lähes aina suojaväritys. Takasiivet ovat toisinaan kirkkaanväriset. Etusiivissä on yleensä tunnusomaiset niin sanotut yökköskuviot: sisempi ja ulompi poikkiviiru, keilatäplä sisemmän poikkiviirun keskikohdan ulkopuolella, pyöreä rengastäplä keilatäplän ulkopuolella, sekä munuaisen muotoinen täplä rengastäplän ulkopuolella. Lepoasennossa siivet ovat joko litteästi ruumiin päällä tai kattolaskuisesti ruumiin sivuilla.


title: Yökköset

text: Monet yökkösistä ovat merkittäviä viljelykasvien tuholaisia. Monet yökkösentoukat elävät maanpinnan alla ja nousevat öisin pinnalle pureskelemaan kasvintaimien varsia. Tämä johtaa kasvin lakastumiseen. Erityisesti viljojen oraat sekä vastaistutetut salaatin ja kaalin taimet ovat vaarassa joutua toukkien ravinnoksi.


title: Frameshift

text: Frameshift on Henning Paulyn projektiluontoinen yhtye, joka soittaa progressiivista metallia. Se on julkaissut kaksi albumia, "Unweaving the Rainbow" sekä "An Absence of Empathy".


title: Yökkösmäiset

text: Yökkösmäiset ("Noctuoidea") on yöllä tai hämärissä lentävien suurten ja keskikokoisten perhosten yläheimo. Sen suurimpia heimot ovat yökköset, siilikkäät, nirkot ja villakkaat.


title: Provins

text: Provins on kunta Ranskassa Seine-et-Marnen departementtissä. Kunnassa on yhteensä 11 667 asukasta ja se valittiin vuonna 2001 UNESCOn maailmanperintöluetteloon merkittävänä keskiaikaisena markkinapaikkana.


title: Provins

text: Provinssissa sijaitsee useita keskiaikaisia linnoituksia ja muun muassa kaupunginmuuri, joka rakennettiin vuosien 1226 ja 1314 välisenä aikana. Muuri on pituudeltaan 1200 metriä, ja siinä on 22 tornia.


title: United Technologies Corporation

text: UTC:lla on 208 200 työntekijää. Yrityksen pääkonttori on Hartfordissa, Connecticutin osavaltiossa.


title: United Technologies Corporation

text: Yritys kuuluu Dow Jones Industrial Average -indeksiin.


title: United Technologies Corporation

text: 27. marraskuuta 2018 yhtiö ilmoitti aikeesta jakautua kolmeksi yritykseksi.


title: Alan Menken

text: Alan Menken (s. 22. heinäkuuta 1949 New Rochelle, New York, Yhdysvallat) on yhdysvaltalainen säveltäjä. Hän on säveltänyt musiikkia varsinkin The Walt Disney Companyn piirroselokuviin. Menken on saanut kahdeksan Oscar-palkintoa, muun muassa "Pienen merenneidon", "Aladdinin" ja "Kaunottaren ja hirviön" elokuvamusiikista ja laulusävellyksestä.


title: Mobile ad-hoc network

text: Mobile ad-hoc Network (MANET) on langaton tiettyä tarkoitusta varten (ad hoc) muodostuva verkko. Tyypillisimmin MANET-verkot käyttävät IEEE 802.11-standardin laitteita. MANET-verkossa ei ole tukiasemia vaan jokainen verkon solmu toimii myös reitittimenä. Näin verkosta muodostuu mielivaltainen verkkotopologia, joka saattaa myös muuttua ennalta-arvaamattomasti. MANET-verkko voi toimia joko suljettuna tai olla yhteydessä Internetiin.


title: Mobile ad-hoc network

text: Ensimmäinen asema muodostaa IBSS:n (Independent Basic Service Set) ja alkaa lähettää merkkisignaalia, jota tarvitaan asemien synkronointiin. Muut asemat voivat liittyä verkkoon hyväksymällä merkkisignaalissa lähetetyt parametrit.


title: Mobile ad-hoc network

text: Kaikki verkon asemat kuuntelevat merkkisignaaleja ja tulevat pikkuhiljaa tietoiseksi naapuriasemista, naapuriasemien naapureista ja lopulta kaikista verkon asemista sekä reiteistä näihin. Asemat myös lähettävät tasaisin väliajoin merkkisignaalia, jolleivät lyhyen satunnaisen viivytyksen aikana kuule toisen aseman merkkisignaalia. Satunnainen viivytys (Random Delay) tarkoittaa siis sitä, että merkkisignaali lähetetään todellisuudessa lyhyen satunnaisen ajan tasaista väliaikaa myöhemmin, ja jos tänä ajanjaksona asema vastaanottaa toisen aseman merkkisignaalin jättää se oman signaalinsa lähettämättä. Tämä vähentää lähetettävien merkkisignaalien määrää. Merkkisignaalin saatuaan laite päivittää sisäisen kellonsa merkkisignaalin aikaleiman mukaan.


title: Mobile ad-hoc network

text: Myös MANET-verkossa voi olla nukkuvia asemia. Nukkumaan mennessään asema viestittää sen muille asemille asettamalla virranhallintabitin minkä tahansa paketin kehykseen. Nukkuvalle asemalle ei lähetetä paketteja, vaan ne jäävät paikalliseen puskuriin. Säännöllisin väliajoin nukkuvat asemat heräävät ATIM-ikkunaa (announcement traffic indication map) varten. Jos asemalla on nukkuvalle asemalle lähetettäviä paketteja, se lähettää ATIM-kehyksen nukkuvalle asemalle, joka kertoo, että sille on paketteja odottamassa. Täten nukkuva asema tietää olla hereillä ainakin seuraavaan merkkisignaaliin asti, joka on toivottavasti riittävän pitkä odottavien pakettien lähettämiseen. Saatuaan vahvistuksen pakettien perille tulosta, nukkuva asema voi mennä takaisin nukkumaan.


title: Mobile ad-hoc network

text: Reititysprotokollan algoritmien tarkoituksena on pitää reititystaulu siedettävän kokoisena ja valita paras (nopein, luotettavin, suorin tai halvin) reitti määränpäähän, pysyä ajan tasalla verkon solmuista ja kyetä yhdistämään mahdollisimman nopeasti mahdollisimman pienellä määrällä viestejä.


title: Mobile ad-hoc network

text: Reititysprotokollan toteutustapoja:


title: Mobile ad-hoc network

text: MANET:in muodostaminen on halpaa, sillä erillisiä tukiasemia ei tarvita. Asennus on nopeaa, koska se tapahtuu automaattisesti.


title: Mobile ad-hoc network

text: MANET:issa on rajoitettu verkkoyhteys, eikä välttämättä lainkaan yhteyttä Internetiin. Verkon hallinta on vaikeaa ilman keskitettyä laitetta.


title: Mobile ad-hoc network

text: Verkon tehokkuus on parempi pienellä käyttäjämäärällä, sillä suurella määrällä käyttäjiä törmäyksiä tulee liikaa ja erillisen tukiaseman käyttäminen voisi olla tehokkaampi ratkaisu.


title: Mobile ad-hoc network

text: Kannettava tietokone jokaiselle lapselle -projektin edullinen XO-1 -tietokone käyttää IEEE 802.11s:n määrittelemää ad hoc -tyyppistä langatonta mesh-verkkoa.


title: Mobile ad-hoc network

text: Vehicular Ad-hoc Network (VANET) on autoihin suunniteltu verkko, jossa autot ovat yhteydessä lähimpiin toisiin autoihin ja tienvarren laitteisiin.


Recording Industry Association of America (tai RIAA) on levy-yhtiöiden ja ääniteteollisuuden etua ajava järjestö Yhdysvalloissa. Järjestön jäseninä on suuri määrä yrityksiä, kuten levy-yhtiöitä ja jakelijoita, joiden osuus Yhdysvalloissa tuotetusta ja jaetusta musiikista on noin 90 %. RIAA perustettiin vuonna 1952. Vuodesta 2011 lähtien järjestön toimitusjohtajana on ollut Cary Sherman.


title: Recording Industry Association of America

text: RIAA:n jäseniä ovat muun muassa kolme maailman suurinta levy-yhtiötä Universal Music Group, Sony Music Entertainment ja Warner Music Group.


text: Alkuvaiheessaan RIAAn päätehtävänä oli ylläpitää äänentoistoon liittyviä standardeja. Näistä tunnetuin on ns. RIAA-taajuuskorjaus.


text: RIAA-taajuuskorjaus on analogisisissa äänilevyissä ja levysoittimissa käytetty taajuuskorjaustapa. Se määrittelee ääntä levylle tallennettaessa ja levyltä toistettaessa käytettävät taajuuskorjaukset. Tallennuksen aikana matalia ääniä vaimennetaan ja toiston aikana vastaavasti vahvistetaan. Tämän avulla uran amplitudi levyllä pienenee ja urat voidaan kaivertaa levyn pintaan tiheään ilman että ne koskettavat toisiaan. RIAA osallistuu edelleen myös monien muiden äänentoistolaitteiden standardien tuottamiseen.


text: Recording Industry Association of America jakaa Yhdysvalloissa myytäville musiikkialbumeille, -singleille ja -videoille myyntimäärään pohjautuvaa sertifikaattia, joka voidaan rinnastaa kulta- ja platinalevymyynteihin. Näitä ovat :


text: RIAA on haastanut yksityisiä ihmisiä oikeuteen piratismista. RIAA on haastanut laittomasta musiikin jakamisesta vertaisverkossa oikeuteen sellaisia ihmisiä, joilla ei ole tietokonetta tai internet-yhteyttä.


text: RIAA:n ensimmäinen oikeuteen haastama henkilö Jammie Thomas oli syytteen mukaan jakanut verkosta 24:ää kappaletta, ja hänet tuomittiin maksamaan siitä 222 000 dollaria. Hän pyysi uutta oikeudenkäyntiä valamiehistön ohjeistamisvirheen vuoksi ja siihen suostuttiin; uusi tuomio oli 1 920 000 dollaria. Hän valitti tästä tuomiosta "perustuslain vastaisena", ja tuomari muutti summan 54 000 dollariksi. Tämän jälkeen RIAA ehdotti, että Thomas maksaisi sille 25 000 dollaria, mutta Jammie kieltäytyi tästä sopimuksesta. Oikeudenkäynnissä sakkojen suuruuden maksamiseksi 4. lokakuuta 2010 korvaussummaksi määrättiin 1,5 miljoonaa dollaria. Heinäkuussa 2011 oikeus alensi korvausta 54 000 dollariin, mutta levy-yhtiöt ilmoittivat valittavansa päätöksestä. 11. syyskuuta 2012 Yhdysvaltain kahdeksannen tuomiopiirin valitustuomioistuin kumosi 54 000 dollarin korvauksen ja palautti voimaan alkuperäisen 220 000 dollarin tuomion.


title: Kunta Kintehin saari

text: Kunta Kintehin saari (), 6. helmikuuta 2011 saakka James Island, on saari Gambiassa Gambiajoessa noin 30 kilometriä joen suulta. Se oli merkittävä Länsi-Afrikan orjakaupan keskus. Saari on saanut nimensä afroamerikkalaisesta Kunta Kintestä.


title: Kunta Kintehin saari

text: Ensimmäiset saarelle saapuneet eurooppalaiset uudisasukkaat tulivat Kuurinmaan herttuakunnasta, jolla oli alueella muitakin siirtomaaomistuksia, ja olivat baltiansaksalaisia. He kutsuivat saarta nimellä St. Andrews Island. Vuonna 1651 kuurinmaalaiset rakensivat saarella linnoituksen nimellä Jacob Fort herttua Jacob Kettlerin mukaan ja käyttivät sitä kauppakeskuksena. Saari siirtyi vuonna 1659 hollantilaisille ja kaksi vuotta myöhemmin englantilaisille.


title: Kunta Kintehin saari

text: Brittiläiset nimesivät saaren James Islandiksi ja linnoituksen Fort Jamesiksi Yorkin herttuan James Stuartin mukaan. Tämä tuli myöhemmin tunnetuksi Englannin kuningas Jaakko II:na. Brittiläiset käyttivät alkujaan linnoitusta kulta- ja norsunluukauppaan ja myöhemmin orjakauppaan.


title: Kunta Kintehin saari

text: Vuonna 1695 ranskalaiset valtasivat linnoituksen taistelun jälkeen. Se palautettiin briteille 1697, mutta vallattiin uudestaan 1702. Brittiläisten ja ranskalaisten välikohtausten sekä merirosvojen takia linnoitus tuhottiin ja uudelleenrakennettiin monesti tänä aikana. Vuonna 1779 linnoitus hylättiin, kun brittiläiset luopuivat orjakaupasta.


title: Kunta Kintehin saari

text: Kunta Kintehin saari on nykyään osa UNESCOn maailmanperintöluetteloa Länsi-Afrikan orjakaupan historiallisena kohteena. Kohteeseen kuuluu seitsemän erillistä kohdetta: Kunta Kintehin saari kokonaisuudessaan, portugalilaisen kappelin jäänteet ja siirtomaa-aikainen varasto Albredan kylässä, Maurel Frères -rakennus Juffuren kylässä, portugalilaisen siirtokunnan San Domingon rauniot sekä Gambiajoen suussa olevat kuuden tykin patteri ja Fort Bullenin linnoitus .


title: Dallas Cowboys

text: Dallas Cowboys on vuonna 1960 perustettu amerikkalaista jalkapalloa pelaava texasilainen joukkue. Aiemmin joukkue pelasi kotiottelunsa Irvingissä, mutta se siirtyi pelaamaan Arlingtonin läheisyyteen rakennetulle uudelle stadionille vuonna 2009. Joukkue pelaa NFL-liigan National Football Conferencen itäisessä divisioonassa.


title: Dallas Cowboys

text: Dallas Cowboys on yksi NFL:n historian menestyneimmistä joukkueista. Se on muun muassa pelannut Super Bowlissa kahdeksan kertaa, joista se on voittanut viisi. Joukkue menestyi parhaiten vuosina 1966–1996.


title: Dallas Cowboys

text:
Dallas Cowboys perustettiin 1960. Aluksi joukkue tunnettiin Steerseinä, Rangereina ja lopulta Cowboyna.
Päävalmentajaksi valittiin Tom Landry. Ensimmäinen joukkue koostui hyvin heikko tasoisista pelaajista. 1960 kauden tulokseksi tuli 0-11-1. Cowboyt pääsivät osallistumaan 1961 NFL Draftiin. 1961 Cowboyden tulos parani huomattavasti 4-9-1. 1962 tulos parani hieman 5-8-1. 1963 joukkue menestyi hieman heikommin 4-10. 1964 Cowboyt joutuivat tyyntymään vain pieneen nousuun 5-8-1.
60-luvun aikana Cowboyt rakensivat Landryn johdolla menestyvää joukkuetta ja hankkivat useita tulevia Hall of Fame pelaajia kuten .
1965 Cowboyden tulos koheni 7-7. 1966 Cowboyt nousivat itäisen konferenssin huipulle 10-3-1 tuloksella.


title: Dallas Cowboys

text: 1967 Cowboyden tulokseksi tuli 9–5 ja pudotuspeleissä he saivat ensimmäisen voittonsa. He pääsivät NFL.n mestaruus otteluun, mutta hävisivät Green Bay Packerseille erittäin kylmässä ottelussa joka tunnetaan nimellä ”Ice Bowl”.


title: Dallas Cowboys

text: 1968 ja 1969 kausina Cowboyt menestyivät, mutta hävisivät pudotuspeleissä Browneille.


title: Trigun

text: Trigun on tieteis-manga- ja anime-sarja, jonka on luonut Yasuhiro Nightow. Manga on vuodelta 1995, ensimmäiset animet vuodelta 1998. Jaksoja on tehty 26 kappaletta. Sarjasta on tehty myös elokuva, joka ilmestyi huhtikuussa 2010..


title: Charles Perrault

text: Charles Perrault () oli ranskalainen kirjailija, joka tunnetaan parhaiten vuonna 1697 julkaisemastaan satukokoelmasta "Hanhiemon tarinoita" ().


title: Charles Perrault

text: Varsinaiselta ammatiltaan Perrault oli asianajaja, ja hän toimi myös julkisten rakennusten tarkastajana.


title: Charles Perrault

text: Perrault oli yksi 1600-luvun suurista kirjailijoista, ja vuonna 1671 hänet nimitettiin Ranskan akatemian jäseneksi.. Hän kertoi vanhat kansanomaiset satuaiheet omalla elävällä tyylillään huvittaakseen kuuluisaa Ludvig XIV:n hovia. Näin kansansaduista tuli hienoston suosimaa kaunokirjallisuutta. Hänen satujaan luetaan vieläkin lapsille ympäri maailmaa. Osa siihen kuuluvista saduista kuitenkin tunnetaan myös muiden kirjoittajien kuten Grimmin veljesten versioina sekä Walt Disneyn piirroselokuvina, jotka enemmän tai vähemmän poikkeavat Perrault'n saduista. Satujen lisäksi hän kirjoitti myös uskonnollisia tekstejä. Hän tuli tunnetuksi myös antiikin kirjallisuuden ihailijoiden kanssa käymästään kiistasta, jossa hän väitti oman aikansa kirjallisuutta yhtä arvokkaaksi kuin antiikin kirjallisuutta.


title: Charles Perrault

text: Charles Perrault syntyi porvarilliseen perheeseen. Hänen vanhempansa olivat Pierre Perrault, joka oli kotoisin Toursista ja toimi myöhemmin asianajajana Pariisissa, sekä Paquette Le Clerc. Charles oli seitsenlapsisen perheen nuorin. Perheen muut lapset olivat:


title: Charles Perrault

text: Charles Perrault kastettiin 13. tammikuuta 1628 Saint-Étienne-du-Montin kirkossa Pariisissa. Hänen kummejaan olivat hänen veljensä Pierre ja serkkunsa Françoise Pépin


title: Charles Perrault

text: Charles Perrault opiskeli kirjallisuutta menestyksellisesti Pariisin Collège de Beauvais'ssa. Muistelmissaan hän kertoi, että opiskeltuaan filosofiaa hän ja eräs hänen opiskelutoverinsa keskeyttivät opintonsa erään opettajansa kanssa käymänsä keskustelun jälkeen. Molemmat päättivät olla enää palaamatta collègeen, mutta he ryhtyivät innokkaasti lukemaan pyhää ja maallista kirjallisuutta kuten kirkkoisien teoksia, Raamattua ja Ranskan historiaa sekä laatimaan kaikista lukemistaan teoksista käännöksiä ja otteita. Näiden vapaiden opintojensa pohjalta Perrault laati oman runomuotoisen, mutta karkean koomisen muunnelmansa Aineisiksen kuudennesta kirjasta sekä teoksen "Troijan muurit eli burleskin alkuperä" ().


title: Charles Perrault

text: Suoritettuaan vuonna 1651 oikeustieteellisen tutkinnon hän sai asianajajan oikeudet. Hän kirjoittautui Ranskan asianajajien järjestöön ("Barreau"), mutta kyllästyi pian "raahaamaan viittaa palatsissa", ja hän siirtyi veljensä palvelukseen, joka oli veronkantaja.


title: Charles Perrault

text: Colbertin läheisenä avustajana Perrault ryhtyi vuonna 1663 huolehtimaan Ludvig XIV:n taide- ja kirjallisuuspolitiikasta. Hän toimi myös Muinais- ja historiatieteiden ja kaunokirjallisuuden akatemian istuntojen sihteerinä ja myöhemmin kuninkaan rakennusten ylimpänä tarkastajana. Siitä lähtien Perrault käytti saamaansa ministerin suosiota kirjallisuuden, tieteiden ja taiteiden hyväksi. Hän osallistui myös hankkeisiin, joiden mukaan Ranskan ja Euroopan kirjailijoille ja oppineille myönnettiin eläkkeitä.


title: Charles Perrault

text: Perrault vaikutti osaltaan myös Ranskan tiedeakatemian perustamiseen ja Ranskan kuvataideakatemian toiminnan uudelleen aloittamiseen. Alusta alkaen hän oli mukana komiteassa, jonka työn tuloksena syntyi Ranskan muinais- ja historiatieteiden ja kaunokirjallisuuden akatemia. Vuonna 1671 hän tuli Ranskan akatemian jäseneksi, ja siellä hänen aloitteestaan virkaanastujaisistunnot tehtiin julkisiksi. Hän laati vuonna 1694 myös Ranskan akatemian sanakirjan esipuheen.


title: Charles Perrault

text: Perrault oli monipuolinen kirjailija, joka kokeili galanttia tyyliä teoksissaan "Rakkauden ja ystävyyden dialogi" ("Dialogue de l’amour et de l’amitié", 1660) ja "Peili eli Oranten muodonmuutos" ("Le Miroir ou la Métamorphose d’Orante"). Hänen kirjallisiin teoksiin liittyi säännöllisesti lyhyitä runoja. Esimerkiksi kun hän 27. tammikuuta 1687 esitteli Akatemialle teoksensa "Portrait d'Iris", hän luki runon: "Ludvig Suuren vuosisata" ("le Siècle de Louis le Grand"). Tässä runossa, jossa Perrault puhui Homeroksesta, Menandroksesta ja muista antiikin ihailluimmista runoilijoista sangen vähän kunnioittavaan sävyyn, Perrault nosti ensimmäisen kerran 1600-luvun kaikkien aikaisempien vuosisatojen yläpuolelle, ja sillä oli merkittävä osuus kirjallisuuden historiassa, sillä se pani alulle antiikin ihailijoiden ja modernistien välisen pitkäaikaisen kiistan (). Tässä antiikin kirjallisuuden ihailijoiden kuten Boileaun ja Racinen kanssa käymässään ankarassa kiistassa hän puolusti oman aikansa kirjallisuutta pitäen sitä yhtä arvokkaana kuin antiikin kirjallisuutta. Tuohon aikaan yleinen käsitys oli, että sivistys oli aikojen kuluessa rappeutunut, kun taas Perrault uskoi edistykseen. Modernistien johtajana Perrault piti eri aikakausien samanarvoisuutta yleisenä luonnonlakina ja kirjoitti aiheesta runon, joka päättyi toteamukseen, että "samat äärettömät voimat tuottavat kaikkina aikoina samankaltaisia neroja."


title: Charles Perrault

text:
Tämä runo sai Boileaun raivostumaan, ja hänen mukaansa oli häpeällistä kannattaa sellaista näkemystä.
Eräät muut akatemian jäsenet, jotka pitivät Perrault'n käsitystä heitä imartelevana, asettuivat hänen puolelleen. Racine sen sijaan onnitteli Perraultia ivallisesti siitä, että hän oli niin hyvin saanut aikaan tämän hengen leikin, joka oli johtanut täysin päinvastaiseen tulokseen kuin hän oli tarkoittanut. Tästä sai alkunsa yksi tunnetuimmista kirjallisista kiistoista, mikäli on totta, kuten on sanottu, että juuri Racinelle vastatakseen Perrault ryhtyi järjestelmällisesti puolustamaan väitteitään ja julkaisi teoksensa "Muinaisten ja nykyisten rinnakkaisuus" ("Parallèle des anciens et des modernes"), joka ilmestyi Pariisissa neljänä niteenä vuosina 1688—1698. Se oli henkevästi dialogin muotoon kirjoitettu teos, jossa väittelijöinä olivat oppinut ja hieman itsepäinen puheenjohtaja, kevytmielinen ja uskalias ritari sekä kohtuutta edustava apotti. Teoksen neljännessä niteessä on myös tärkeä arkkitehtuuria käsittelevä osuus, joka perustuu Perrault'n veljen, Claude Perrault'n töissään kehittämiin ajatuksiin, joissa hän kyseenalaisti kauneuden käsitteen ikuiset säännöt.


title: Charles Perrault

text: Boileau vastasi tähän arvosteluun epigrammeilla sekä teoksessaan "Ajatuksia Longinoksesta". Tässä väittelyssä molempien osapuolten voidaan eri perustein sanoa olleen sekä oikeassa että väärässä, ja ennen pitkää molemmat vain toistivat aikaisempia väitteitään suoranaisesti vastaamatta toisilleen. Vuonna 1694 julkaisemassaan teoksessa "Apologie des femmes" Perrault'n voidaan sanoa esittäneen liiankin kiivaita kommentteja.


title: Charles Perrault

text: Vuosina 1696—1701 Perrault laati kaksiosaisen teoksen "Les hommes illustres qui ont paru en France pendant ce ciècle" ("Kuuluisat miehet, jotka ovat esiintyneet Ranskassa tällä vuosisadalla". Se sisältää 102 henkilön lyhyet, tarkat ja täsmälliset elämäkerrat ja muotokuvat.


title: Charles Perrault

text:
Kuolemattomaksi Perrault'n nimeä ei kuitenkaan ole tehnyt niinkään tämä laaja teos eivätkä myöskään hänen kirjallisuudesta käymänsä keskustelut vaan ennen kaikkea vuonna 1697 julkaistu pieni satukokoelma "Hanhiemon satuja, eli kertomuksia menneiltä ajoilta"
(), jonka hän julkaisi nuoren poikansa Perrault d’Armancourtin nimellä.


title: Charles Perrault

text: Vuonna 1683 Perrault menetti virkansa Ranskan akatemiassa, ja samana vuonna myös hänen vaimonsa kuoli. Tämän jälkeen hän päätti omistautua lastensa kasvatukselle, minkä ohessa hän kirjoitti tunnetuimman teoksensa "Hanhiemon satuja, eli kertomuksia menneiltä ajoilta" (), joka julkaistiin vuonna 1697.


title: Charles Perrault

text: Jo sitä ennen hän oli julkaissut muutamia satuja ja kertomuksia, osan niistä runomuodossa:


title: Charles Perrault

text:
Vuonna 1697 ilmestyi Claud Barbinin kustantamana Perrault'n tunnetuin teos "Historie ou contes du temps passé, avec des moralités" ("Tarinoita ja satuja menneiltä ajoilta, opetusten kera"), joka tunnetaan paremmin nimellä "Hanhiemon tarinoita" (). Siihen sisältyivät seuraavat sadut:Teoksesta julkaistiin jo samana vuonna kaksi uusintapainosta: Jacques Desbordesin toimittamana
Amsterdamissa nimellä "Histoire ou Contes du temps passé. Avec Moralitez", ja Prince de Dombesin toimittamana Trévouxissa nimellä "Histoires ou Contes du temps passé. Avec des Moralitez.".


title: Charles Perrault

text: Tämänkaltaiset sadut olivat tuolloin muodissa aikakauden salongeissa: ylhäisön jäsenet kokoontuivat iltaisin ja kertoivat niitä. Nimitys "hanhiemo" viittasi lastenhoitajaan, joka kertoili satuja lapsille. Sadut perustuivat jo ennestään tunnettuihin satuaiheisiin. Osa niistä oli sitä ennen tunnettu vain suullisesta kansanperinteestä, osa oli eri versiona jo aikaisemmin saanut myös kirjallisen asun; esimerkiksi Griselidis-tarinan varhaisin kirjallinen versio esiintyy jo Decameronesa. Perrault itse kuitenkin muokkasi satuja omalla tavallaan saadakseen ne paremmin soveltumaan nuorten lasten kasvatukseen. Sen vuoksi hän myös lisäsi jokaisen sadun loppuun lyhyen opetusrunon, jossa selitetään, mitä kustakin sadusta tulisi oppia. Monista myöhemmistä painoksista nämä runot on kuitenkin jätetty pois.


title: Charles Perrault

text: Kun Perrault saattoi kuulemansa sadut kirjalliseen muotoon ja kun kirjallisuus hänen aikanaan nautti suurta arvostusta, Perrault'n versioita saduista on usein pidetty näiden Ranskassa ja muualla maailmassa laajalti tunnettujen satujen "oikeina" versiona, ja ne ovat myös suuresti vaikuttaneet myöhempiin satukirjailijoihin. Esimerkiksi Pierre Dubois on väittänyt, että haltijattaren käsite, sellaisena kuin se uudemmissakin saduissa esiintyy, on Perrault'n keksintöä; hän muutti vanhojen kansanuskomusten "toukokuun kaunottaret" () hienoiksi hovinaisiksi, mutta tällä muutoksella sekä satujen loppuun lisäämillään opetusrunoilla hän samalla pilasi näiden alkuperäisen merkityksen luonnon keväisen heräämisen symboleina.


title: Charles Perrault

text:
Pierre Dubois'n näkökanta liittyy kuitenkin nykyiseen ekologiseen ajatteluun, joka on tullut yleiseksi vasta 1900-luvun loppupuolella. Monet muutkaan fantasiakirjailijat eivät esitä haltijattaria Luonto-äidin käskyläisinä. Perrault'lla haltijattaret ovat ennen kaikkea Kohtalon työvälineitä ja taiantekijöitä sellaisina kuin heitä oli keskiajalla uskottu olleet. Perrault'n haltijattarista käyttämä ranskan kielen sana "fée" tarkoittaakin myös taikaesinettä tai adjektiivina "lumottua", "noiduttua", kun taas kaikki, mikä liittyy luontoon ja sen uudistumiseen keväällä, kuului Paracelsuksen mukaan pikemminkin alkuaineiden ja
niitä symboloineiden olentojen kuten keijukaisten, tonttujen ja peikkojen alaan. Myöskään kuningas Arthurin ja pyöreän pöydän ritarien tarupiirissä haltijattaret () kuten Viviana ja Morgana eivät liity vuodenaikojen vaihteluun vaan ovat selvästi taikojen tekijöitä..
Dubois'n väitteistä huolimatta Perrault'n haltijattaret eivät olekaan kuninkaan hovissa säännöllisesti vierailevia hienostonaisia. Sadussa Haltiattaret () päähenkilönä onkin taikuri, joka kerta toisensa jälkeen ottaa vanhan naisen ulkoasun.. Tuhkimo-sadussa taas haltijatar muuttaa muun muassa kurpitsan vaunuiksi korjatakseen päähenkilön jo pitkään kärsimät vääryydet, mutta missään ei kerrota hänen olleen hovinainen; hän oli "kummi", suojelija. Paha haltijatar sadussa "Kaunotar nukkuvassa metsässä" (Prinsessa Ruusunen) taas muistuttaa enemmänkin keskiaikaisten uskomusten mukaisia pahoja noitia. Perrault ei ollutkaan fantasiakirjailija, jonka tarkoituksena olisi ollut kauniiden iltasatujen avulla saada lapset nukkumaan yönsä rauhallisesti, vaan pikemminkin moralisti, joka käytti ihmekertomuksia opetuksellisiin tarkoituksiin ja antamaan ihmisen elämälle oikean suunnan.


title: Charles Perrault

text: Marc Sorianon mukaan Perrault on "huonoiten tunnettu kaikista kirjallisuuden klassikoista", sillä vaikka kaikki tuntevatkin hänen satunsa, kovin harva tuntee juuri hänen versionsa niistä. Esimerkiksi Perrault'n sadussa sekä Punahilkka että hänen isoäitinsä saavat onnettoman lopun, kun susi syö heidät; nykyisin tunnetumpi versio, jossa metsästäjä pelastaa heidät suden vatsasta, on peräisin Grimmin veljeksiltä. Samoin vaikka sekä Grimmin versiossa että Walt Disneyn elokuvassa prinssi herättää prinsessa Ruususen suudelmalla, näin ei tapahdu Perrault'n sadussa; siinä prinsessa herää itsestään, kun prinssi polvistuu hänen eteensä.


title: Charles Perrault

text: Pitkään on myös käyty kiistaa siitä, oliko Tuhkimon kenkä lasia vai oravannahkaa. Perrault’n saduissa ja siihen pohjautuvissa muunnelmissa, myös esimerkiksi Disneyn elokuvassa, kenkä, josta prinssi tunnistaa Tuhkimon juhlissa esiintyneeksi kaunottareksi, on lasinen. Tämän seikan Perrault on kuitenkin ilmeisesti keksinyt itse, sillä tarinan muissa versiossa kenkä on tehty milloin mistäkin muusta aineesta, mutta ei koskaan lasista. (Esimerkiksi Grimmin sadussa kengät ovat kahtena ensimmäisenä iltana hopealla kirjailtua silkkiä, kolmantena iltana puhdasta kultaa.) Usein on väitetty, että Perrault’n sadun lasikenkä perustuisi homonymian aikaansaamaan väärinkäsitykseen. Ranskan kielessä lasia tarkoittava sana "verre" äännetään samoin (/vɛ:ʀ/) kuin turkista tarkoittava vanha, jo Perrault’n aikana harvinaiseksi käynyt sana "vair", ja on päätelty, että Perrault olisi sekoittanut nämä sanat keskenään. Koska tätä on pidetty virheenä, joissakin myöhemmissä Perrault’n satujen ranskankielisissä painoksissa sana "verre" onkin korvattu sanalla "vair". Bruno Bettelheim on kuitenkin väittänyt, että todennäköisesti Perrault on harkitusti valinnut satunsa kenkien materiaaliksi lasin. Koska lasi, toisin kuin turkikset, ei veny mutta särkyy helposti, hän saattoi ajatella, että tällaisesta kengästä sen oikea omistaja olisi kaikkein varmimmin voitu tunnistaa.


title: Charles Perrault

text: Monista sellaisistakin myöhemmistä painoksista, joissa sadut on muutoin esitetty Perrault'n mukaisina versioina, niiden lopussa olevat opetusrunot on usein jätetty pois. Täten niistä on jäänyt jäljelle vain se, mitä Perrault itse sanoi "täysin kuvaksi saduksi", siis satu ilman moraaliopetusta. Perrault'n oman käsityksen mukaan nämä opetusrunot kuitenkin kuuluivat satuihin oleellisesti, samoin kuin sellaiset ehdottomasti kuuluvat myös La Fontainen faabeleihin.


title: Charles Perrault

text: Perrault julkaisi satukokoelmansa kolmannen poikansa, Pierre Darmancourin eli d’Armancourin nimellä. Armancour oli Perrault'n hankkiman maa-alueen nimi, jonka hän luovutti pojalleen Pierrelle. Vuonna 1678 syntynyt, Pierre toivoi pääsevänsä Élisabeth Charlotte d'Orléansin ("Mademoisellen"), Ludvig XIV:n veljentyttären sihteeriksi, ja kokoelma onkin omistettu Élisabethille.


title: Charles Perrault

text: Asiaan vaikutti sekin, että Perrault ei sadut julkaistessaan halunnut aloittaa enää uudestaan kiistaa antiikin ihailijoiden ja modernistien välillä. Hän olikin jo vuonna 1694 päässyt Boileaun kanssa sovintoon. Käyttämällä poikansa nimeä hän onnistuikin välttämään kiistan puhkeamisen uudestaan.


title: Charles Perrault

text: Vielä nykyäänkin esitetään kuitenkin silloin tällöin väitteitä, että sadut todella olisivatkin d’Armancourin kirjoittamia. Todisteena on esitetty että ne olisivat liian taitamattomasti kirjoitettuja ja moraalittomia ollakseen tämän isänsä käsialaa.


title: Charles Perrault

text:
Muun muassa seuraavat klassiset baletit perustuvat aiheeltaan Perrault'n satuihin:Perrault'n saduista on tehty lukuisia elokuvia, joista tunnetuimpia ovat:
Il existe de très nombreuses adaptations cinématographiques de ses contes, parmi lesquelles :


title: Charles Perrault

text: Monet näistä tosin perustuvat pitkälti myös Grimmin veljesten versioihin samoista satuaiheista.


title: Charles Perrault

text: Perrault kuoli 16. toukokuussa 1703 talossaan rue de l'Estrapadella Pariisin Quartier latinissa. Hänet haudattiin seuraavna päivänä Église Saint-Benoît-le-Bétourné-kirkkoon poikansa Charlesin läsnä ollessa.


title: Casting

text: Casting on urheilumuoto, jossa kilpaillaan tarkkuus- ja pituusheitossa urheilukalastusvavoilla ja -keloilla.


title: Casting

text: Castingissa on kilpailtu jo 1860-luvulla Yhdysvalloissa. Laji levisi Englantiin 1900-luvun alussa ja Pohjoismaihin 1910-luvulla. Toisen maailmansodan jälkeen perustettiin kansainvälinen lajiliitto "International Casting Federation (ICF)". Vuodesta 1954 lähtien on järjestetty Pohjoismaiden mestaruuskilpailuja ja vuodesta 1957 maailmanmestaruuskilpailuja.


title: Casting

text: Suomessa castingtoimintaa organisoi aluksi Suomen Kalamiesten Keskusliitto. Vuonna 1985 perustettiin Suomen Castingliitto. Helsingin Castingseura on lajin ainoa suomalainen erikoisseura. Laji kuuluu kuitenkin useiden urheilukalastusseurojen ohjelmistoon. Suomi osallistui MM-kilpailuihin ensimmäisen kerran vuonna 1959, jolloin Kullervo Virtanen saavutti pronssia tarkkuusheitossa multikelalla. Maailmanmestaruuden ovat voittaneet Carl-Olof Granfelt vuonna 1965 perhon tarkkuusheitossa, Reino Ihatsu vuonna 1970 yhden käden pituusheitossa multikelalla sekä Marianne Puumalainen (o.s. Kosonen) vuonna 1998 yhden käden pituusheitossa kiintokelalla.


title: Auteur

text: Auteur-teoria on 1950-luvulla syntynyt elokuvakritiikin laji, jonka mukaan elokuva kuvastaa sen ohjaajan taiteellista näkemystä. Ohjaaja on elokuvan tekijä () samaan tapaan kuin esimerkiksi kirjailija on romaanin tekijä.


title: Auteur

text: Auteur-teoria perustuu François Truffaut'n artikkeliin ”Une certaine tendance du cinéma français”, joka ilmestyi Cahiers du cinéma -lehdessä tammikuussa 1954. Truffaut ja muut lehden toimituskunnassa olevat elokuvan uuden aallon edustajat pitivät merkittävänä sitä, että elokuvan ohjaaja toimi elokuvassa tärkeänä persoonallisena ja voimakkaana taiteilijana. Itsenäisesti toimiva ohjaaja ja tämän henkilökohtainen näkemys tuottaisi omakohtaisia elokuvia, joissa tekijän persoonallinen jälki näkyy selvästi. Joissain tapauksissa elokuvan auteurinä voidaan myös pitää sen tuottajaa, käsikirjoittajaa tai kuvaajaa.


title: Auteur

text: Uuden aallon elokuvantekijät keskittyivät analyyseissään ohjaajiin, jotka oli vallitsevassa elokuvakritiikissä ohitettu tai kuitattu pelkkinä elokuvan käsityöläisinä tai viihdyttäjinä. Tällaisia ohjaajia olivat muun muassa Alfred Hitchcock ja Howard Hawks Yhdysvalloista sekä Jean Renoir ja Luis Buñuel Euroopasta.


title: Vehnäterrieri

text: Vehnäterrieri on irlantilainen, suurehko terrierirotu. Luonteeltaan vehnäterrieri on tarmokas ja sosiaalinen. Vehnäterrieri sopii hyvin seura- tai harrastuskoiraksi. Alun perin vehnäterrieri toimi monipuolisena maatilojen työkoirana.


title: Vehnäterrieri

text: Vehnäterrierit ovat omistajaansa kiintyviä, uskollisia. Vehnäterrieri pysyy kunnossa normaalilla, monipuolisella ruualla ja riittävällä liikunnalla. Rotu on hyvin tarmokas eikä sovi pelkäksi kotikoiraksi, vaan tarvitsee paljon virikkeitä ja tekemistä pysyäkseen terveenä. Vehnäterriereiden kanssa voi harrastaa esimerkiksi tokoa, mistä ne yleensä nauttivat.


title: Vehnäterrieri

text: Hannes Lohen käyttäytymistutkimuksen alustavien tulosten mukaan 39 % suomalaisista vehnäterriereistä on ääniarkoja, 20 % alusta- ja paikka-arkoja, 13 % arkoja, 13 % eroahdistuneita, 12 % yliaktiivisia-impulsiivisia, 9 % pakko-oireisia ja 1 % aggressiivisia. Tutkimukseen osallistui 254 vehnäterrieriä ja vuonna 2015 julkaistut alustavat tulokset saattavat muuttua vastausmäärien kasvaessa.


title: Vehnäterrieri

text: Vehnäterrieri on voimakasrakenteinen, kestävä, vankka ja korkeajalkainen terrieri. Säkäkorkeus on 45–55 senttimetriä ja paino noin 14–20 kilogrammaa. Vehnäterrierejä on vaaleasta vehnänväristä aina kullanpunaiseen vivahteeseen. Aikuisessa koirassa ei saa olla mustaa rungossa, eikä se saa olla kokonaan valkoinen. Vehnäterrierit ovat syntyessään tummia, ja niillä on yleensä tumma tai musta naamio. Väri puhdistuu koiran kasvaessa aikuiseksi. Vehnäterrierin kirsu on musta.


title: Vehnäterrieri

text: Vehnäterrierin turkki on silkkinen ja pehmeä: karva laskeutuu laineikkaasti koiran kylkiä ja jalkoja pitkin alas. Turkki ei ole kuitenkaan pystyssä, kuten esimerkiksi villakoirilla. Pennun ja nuoren koiran karvanlaatu on erilainen ja muuttuu useita kertoja aikuisikään mennessä. Vehnäterrierin turkki vaatii paljon hoitoa pysyäkseen kunnossa. Varsinkin nuoren vehnäterrierin turkkia on kammattava päivittäin, koska se menee hyvin helposti takkuun. Oikein hoidettuna vehnäterriereillä ei ole karvanlähtöä, mutta karvaa irtoaa kammatessa ja pesukertojen yhteydessä. Vehnäterrieri kuuluu trimmattaviin koirarotuihin. Trimmaus tehdään leikkaamalla 2–4 kertaa vuodessa. Vehnäterrieriä ei ole pakko trimmata.


title: Lasisiipismäiset

text: Lasisiipismäiset (Sesioidea) on perhosten yläheimo. Yläheimoon kuuluu maailmassa yli 1300 lajia. Ryhmän yhdistävät piirteet liittyvät pään ja keskiruumiin rakenteisiin. Toukat elävät tyypillisesti kovertajina ravintokasvinsa varren sisällä.


title: Lasisiipismäiset

text: Tähän yläheimoon kuuluvan lasisiipisten heimon (Sesiidae) lajeja on tavattu Suomessa 16. Monet niistä näyttävät ensisilmäykseltä enemmän kärpäsiltä tai pistiäisiltä kuin perhosilta.


title: Perussuomalaisten Keski-Suomen piiri

text: Perussuomalaisten Keski-Suomen piiri on Keski-Suomen vaalipiirissä toimiva Perussuomalaisten piirijärjestö. Piirin puheenjohtaja on Pentti Tuomi Saarijärveltä ja piirisihteeri Pekka Kataja Jämsänkoskelta.


title: Perussuomalaisten Keski-Suomen piiri

text: Vuoden 2007 eduskuntavaaleissa Keski-Suomen Perussuomalaiset asettivat 11 ehdokasta. Puolue oli vaaliliitossa Itsenäisyyspuolueen (IPU) kanssa.


title: Perussuomalaisten Keski-Suomen piiri

text: Vuoden 2008 kunnallisvaaleissa Perussuomalaiset asettivat yhteensä 58 ehdokasta 11 kunnassa. Valtuustoihin valittiin 18 ehdokasta 9 kunnassa. Perussuomalaisten vahvin kannatus Keski-Suomessa on Uuraisten kunnassa, jossa sillä on 4 (21) kunnanvaltuutettua. Kunnissa suurimmat äänimäärät saivat Lasse Nortunen (Hankasalmi, 180) ja Erkki Sivula (Uurainen, 105) sekä jaetun ykköstilan Marko Manninen (Laukaa, 230).


title: Perussuomalaisten Keski-Suomen piiri

text:
Vuoden 2011 eduskuntavaaleissa Keski-Suomen Perussuomalaiset asettivat täyden 14 ehdokaan listan.
Eduskuntaan heistä valittiin Teuvo Hakkarainen Viitasaarelta ja Kauko Tuupainen Jyväskylästä. Tuupainen oli ehdolla myös 2007.
Varaedustajaksi ylsi Marke Tuominen Äänekoskelta.


title: Perussuomalaisten Keski-Suomen piiri

text:
Piirijärjestö on rekisteröity vuonna 1968 ja se on entinen SMP:n piirijärjestö.
Äänimäärät kunnittain


title: Perussuomalaisten Keski-Suomen piiri

text:
"HUOM! **) Kuntaliitos Äänekoski - Suolahti - Sumiainen 1.1.2007 "
" ***) 1.1.2008 (Joutsa - Leivonmäki) ja 1.1.2009 (muut) voimaan tuleva kuntaliitos"
" Laukaassa Harry Ruotsalainen siirtyi 2010 keskustasta perussuomalaisten valtuustoryhmään."


title: Paksupäät

text: Paksupäät ("Hesperioidea") on päivällä tai hämärässä lentäviä perhoslajeja sisältävä perhosten yläheimo.


title: Paksupäät

text: Paksupäihin kuuluu noin 4 000 pientä tai keskikokoista perhoslajia, jotka kaikki kuuluvat heimoon, paksupääperhoset "Hesperiidae". Yläheimoon kuuluvien lajien määrä on suurin Amerikoissa, joiden trooppisilla alueilla tavataan myös hyvin läheistä sukua olevan "Hedyloidea"-yläheimon lajeja. Vaikka paksupäät eroavat kehityshistorialtaan ja monien tuntomerkkien suhteen varsinaisista päiväperhosista ("Papilionoidea"), ne usein esitetään silti päiväperhosina.


title: Paksupäät

text: Paksupäillä on nuijamaiset tuntosarvet, kuten kaikilla päiväperhosillakin. Niillä on ryhmän nimen mukaisesti leveä pää ja tuntosarvet ovat vähintään kahden tuntosarvien tyvijaokkeen mitan päässä toisistaan. Vartalo on lihaksikas ja keskiruumiissa on laaja, Y-kirjaimen muotoinen hartialevy. Paksupäiden etu- ja takasiipeä yhdistää hakanen, jollaista varsinaisilla päiväperhosilla ei ole. Lepäävä perhonen pitää siipiään tunnusomaisessa asennossa, jossa etusiivet ovat pystyssä ja takasiivet levällään. Toukalla on pään ja muun vartalon välillä kaulamainen kaventuma. Aikuiset paksupäät syövät kukkien mettä, toukat elävät ravintokasveilla vapaina.


title: Paksupäät

text: Paksupäitä on Euroopassa yli 40 lajia. Suomessa on tavattu kymmenen lajia, joista heinähiipijä vain kerran: Valkotäpläpaksupää on rauhoitettu luonnonsuojeluasetuksessa.


title: Humppa!

text: Humppa! on Eläkeläisten vuonna 2001 julkaisema kokoelmalevy.


title: Humppa!

text: Albumi on julkaistu ainoastaan Venäjällä levymerkillä Союз.Media


title: Askalon

text: Askalon tai Askelon (hepr. אַשְׁקְלוֹן, , arab. عسقلان "ʿAsqalān," lat. "Ascalonia", muinaiskreikaksi Ἀσκάλων) on kaupunki Israelissa Eteläisellä hallintoalueella Välimeren rannalla 19 kilometriä Gazasta pohjoiseen ja 16 kilometriä Ashdodista etelään. Kaupungin asukasluku vuoden 2016 lopussa oli 134 454.


title: Askalon

text: Nykyisen Askelonin alueelta on löydetty merkkejä ihmisestä neoliittiselta ja kalkoliittiselta kaudelta. Askalonin nimi saattaa olla johdettu länsiseemiläisestä juuresta "shkl" eli punnita, mikä viitannee kaupankäyntiin. Kaupunki mainitaan historiallisissa lähteissä ensi kertaa muinaisen Eyptin 11. dynastian aikaisissa teksteissä nimellä "Asqanu" ja tuolloin kaupunki oli ilmeisesti kanaanilaisten hallitsema kaupunkivaltio, josta tuli sittemmin voimakkaan egyptiläisen vaikutusvallan alainen. Filistealaiset valtasivat kaupungin 1100-luvulla eaa. ja kaupunki tunnettiin sittemmin nimellä "Pentapolis". Tuomarien kirjan luku 1 jae 18 maintisee Juudan joukkojen vallaneen Askelonin, Gazan ja Ekronin, mutta Septuaginta mainitsee päinvastoin, että kyseisiä alueita ei vallattu. Assyria valtasi Askelonin Tiglatpileser III:n valtakaudella vuonna 734 eaa. Askelon liittyi kuninkaansa Sidqian johdolla Hiskian kapinaan Assyriaa vastaan, mutta kapina kukistettiin Sanheribin johdolla ja myöhemmin assyrialaiset käyttivät kaupunkia tukikohtana Egyptiä vastaan. Assyrian romahdettua Askelon kuului jonkin aikaa Egyptiin, kunnes Uus-Babylonian hallitsija Nebukadressar II valtasi kaupungin ja monet sen asukkaat pakkosiirrettiin muualle.


title: Askalon

text: Babylonialaisia seurasivat aikanaan persialaiset, Aleksanteri Suuri ja Ptolemaiosten hallitsijasuku. Lopulta sen valtasi seleukien kuningas Antiokhos III ja kaupungista tuli tärkeä hellenistisen kulttuurin keskus. Seleukidien luhistuessa Askelonista tuli jälleen itsenäinen kaupunkivaltio ja Rooman valtakunnassa sitä pidettiin "vapaana liittolaiskaupunkina" ("Colonia Ascalon liberate et foederata"). Kaupungissa palvottiin Isistä, Apollonia, Heraklesta ja Atargatissta, minkä lisäksi kaupungissa oli juutalainen yhteisö. Bysantin valtakunnan alkuaikoina Askelon oli hellenistisen filosofian koulukunnan ja kristinuskon vastustuksen keskus. Myöhemmin siitä tuli kuitenkin oma piispakuntansa.


title: Askalon

text: Muslimit valtasivat Askelonin vuonna 640 ja se oli yksi viimeisistä kukistuneista Palestiinan kaupungeista. Myöhemmin kaupunkia hallitsivat fatimidit, joiden kaudella kaupungissa oli rahapaja ja laivastotukikohta. Seldžukit valtasivat sittemmin monet alueen rannikkokaupungit, mutta Askelon oli niitä harvoja kaupunkeja, joissa fatimidien onnistui säilyttää valtansa. Seldžukkeja seurasivat kuitenkin ristiretkeläiset, jotka miltei valtasivat kaupungin vuonna 1099. Fatimidit säästyivät vain ristiretkeläisten keskenäisen riitelyn takia. Sittemmin Askelon toimi fatimidien etuasemana, josta he tekivät sotaretkiä ristiretkiläisiä vastaan. Kaupungin asema heikkeni merkittävästi ristiretkeläisten valalttua Tyroksen kaupungin ja Balduin III valtasi lopulta Askelonin vuonna 1153 seitsemän kuukautta kestäneen piirityksen jälkeen. Ristiretkeläisten kärsittyä suuren tappion Hattinin taistelussa Askelon antautui Saladinille vuonna 1191, mutta Rikhard I Leijonamieli valtasi sen voittonsa jälkeen Arsufin taistelussa. Saladin joputui hylkäämään kaupungin, mutta ennen vetäytymistään hän määräsi sen tuhottavaksi. Kaupungin muslimit muuttivat Syyriaan, sekä kristityt ja juutalaiset Jerusalemiin. Kaupungin linnoituksia jälleenrakennettiin ja se vaihtoi käsiä useaan otteeseen, kunnes muslimit valtasivat sen lopullisesti vuonna 1247. Mamelukkihallitsija Baibars tuhosi kaupungin tarkoituksellisesti vuonna 1270 monien muiden Palestiinan rannikon kuapunkien tapaan. Askelon ei toipunut, vaan se oli vuosisatojen ajan raunioina.


title: Askalon

text: Raunioiden keskellä oli pieni al-Juran kalastajakylä ja vuoden 1830 paikkeilla Egyptin kuvernööri Ibrahim pašša perusti lähistölle Majdalin kaupungin. Egyptin armeija valtasi Majdalin Israelin itsenäisyyssodan aikana vuonna 1948, mutta he vetäytyivät Israelin joukkojen lähetyessä lokakuussa samana vuonna. Majdalin asukkaat pakenivat pääasiassa Gazaan. Sodan jälkeen kaupunkiin alkoi muuttaa juutalaisia siirtolaisia ja vuonna 1955 Askelonista tehtiin hallinnollisesti kaupunki. Historiallisen Askelonin alue on muutettu kansallispuistoksi.


title: Askalon

text: Askelonin talouden tärkeimpiin osa-alueisiin kuuluvat teollisuus palvelut, matkailu ja kaupanala. Kaupungissa on kolme teollisuusaluetta, joilla on esimerkiksi metalli-, muovi-, puu-, elektroniikka- ja elintarviketeollisuutta. Vuonna 1969 kaupunkiin rakennettiin öljyputki Eilatista. Kaupungin liikekeskus sijaitsee Majdalin (Migdal) kaupunginosassa.


title: Askalon

text: Askelonin asukasluku vuoden 2016 lopussa oli 134 454. Kaupungin juutalaiset siirtolaiset ovat saapuneet useista eri maista. Askelonin alkuaikoina useiden naapuristojen rakentamisesta vastasivat Etelä-Afrikan juutalaiset. Sittemmin asukkaita on tullut entisen Neuvostoliiton, Etiopian, Ranskan ja Latinalaisen Amerikan alueelta.


title: Eino Santanen

text: Eino Santanen (s. 1975) on suomalainen runoilija. Hän toimi Nuoren Voiman Liiton puheenjohtajana vuosina 2008–2011. Santanen oli "Nuoren Voiman" päätoimittaja vuosina 2003–2006.


title: Eino Santanen

text: Santanen on julkaissut neljä runokokoelmaa, ja toimittanut "Uusi ääni" -runoantologian Saila Susiluodon kanssa sekä "Runouden vuosikirja 2006 – MotMotin" Aki Salmelan kanssa. Hänen runojaan on julkaistu myös Oscar Rossin ja Tiia Strandénin toimittamassa antologiassa "Tämä ei ole fiktiota – 18 pohjoismaista nykyrunoilijaa" (Teos, 2007).


title: Eino Santanen

text: Santasen toinen runokokoelma "Merihevonen kääntää kylkeään" palkittiin Kalevi Jäntin palkinnolla 2006. Vuonna 2015 hän sai Tanssiva karhu -runopalkinnon.


title: Serapio Calderón

text: Serapio Calderón (1843 Paucartambo, Peru – 1922 Cusco, Peru) oli Perun presidentti lyhyen aikaa vuonna 1904.


title: Serapio Calderón

text: Calderón valittiin Manuel Candamon toiseksi varapresidentiksi. Ensimmäinen varapresidentti Lino Alarco kuoli ennen virkaanastujaisia. Candamon kuoltua Calderónista tuli näin Perun presidentti 7. toukokuuta 1904. Calderón kutsui uudet vaalit, joiden voittajaksi nousi José Pardo y Barreda. Calderónin lyhyt presidenttikausi päättyi 24. syyskuuta 1904.


title: Powerage

text: Powerage on australialaisen hard rock -yhtye AC/DC:n viides studioalbumi. Se julkaistiin toukokuussa 1978 ja on yhtyeen neljäs maailmanlaajuisesti julkaistu levy. "Powerage" on ensimmäinen albumi, jolla soittaa yhtyeen pitkäaikainen basisti Cliff Williams, ja samalla viimeinen julkaisu Bon Scottin ajalta, jonka tuottivat Harry Vanda ja George Young.


title: Powerage

text: Bon Scott, Malcolm Young ja Angus Young kirjoittivat kaikki levyn kappaleet. Albumilta julkaistiin myös yksi single; ”Rock ’n’ Roll Damnation”. Itse albumi oli sijalla 133 Billboard 200 -albumilistalla. Albumi on myös ensimmäinen yhtyeen julkaisu, jota ei julkaistu ensin Australiassa ja vasta sen jälkeen maailmanlaajuisesti.


title: Powerage

text: "Powerage" julkaistiin vuonna 2003 remasteroituna osana AC/DC Remasters -sarjaa.


title: Lahjonta

text: Lahjonta on korruption muoto, jossa lahjova taho pyrkii antamallaan raha- tai muulla lahjalla vaikuttamaan lahjonnan kohteen käytökseen tai muuhun häneen liittyvään seikkaan. Euroopan unionin yleissopimuksen mukaan lahjonnalla: ”lahjuksen saamisen tai muun perusteettoman edun tai edun saamisen tai edes sen mahdollisuuden pyytämisellä, tai sen tarjoamisella, antamisella, vaatimisella tai hyväksymisellä joko suoraan tai välillisesti siten, että se vaikuttaa joko kohdehenkilön tehtävien asianmukaiseen suorittamiseen tai hänen esimerkiksi käyttäytymiseen, jota lahjuksen, perusteettoman edun tai muun edun saamisen mahdollisuudella vastaanottajalta edellytetään" tarkoitetaan siis lahjontaa”.


title: Lahjonta

text: Lahjonta ei välttämättä aina ole laitonta, se voi myös olla hallinnollisia määräyksiä rikkovaa tai pelkästään epäeettistä.


title: Lahjonta

text: Useimmissa maissa lahjomista oikeuslaitos pyrkii estämään lainsäädännöllä ja valvonnalla. Useimmat kehitysmaat ovat tässä kuitenkin epäonnistuneet ja niinpä lahjonta niissä on kuitenkin suhteellisen yleistä verrattuna länsimaihin.


title: Lahjonta

text: OECD:n lahjonnan ehkäisysopimus solmittiin vuonna 1997. Elokuussa 2009 sen oli allekirjoittanut 37 maata. Suomi allekirjoitti sopimuksen vuonna 1998 ja ratifioi sen 1999. Vuonna 2008 lain toimeenpano oli kuitenkin monissa maissa kesken. Eniten tapauksia tutkittiin vuonna 2008 Yhdysvalloissa, Saksassa, Ranskassa, Tanskassa ja Sveitsissä. Suomessa oli kolme tutkintaa vuonna 2008.


title: Lahjonta

text: Suomen rikoslaissa on useita rikosnimikkeitä lahjonnan muodoille.


title: Purppuravyöhyke

text: Purppuravyöhyke ("Crimson Tide") on yhdysvaltalainen sukellusvene-elokuva, jonka ensi-ilta oli 12. maaliskuuta 1995. Elokuvan ohjasi Tony Scott, ja sen pääosissa esiintyvät Denzel Washington ja Gene Hackman. Elokuva oli suuri menestys, ja palkittiin Hans Zimmerin säveltämän musiikkinsa ansiosta yhdellä Grammy-palkintolla. Juoni sijoittuu Yhdysvaltain laivaston ydinsukellusveneeseen, joka saa käskyn laukaista ballistisia ydinohjuksia Venäjälle. Aluksen päällikölle ja ensimmäiselle upseerille kuitenkin syntyy erimielisyyksiä, mikä johtaa väkivaltaiseen kapinaan sukellusveneessä.


title: Purppuravyöhyke

text: Al Pacinoa alun perin suunniteltiin kommodori Frank Ramseyn roolia varten, ennen kuin Hackman valittiin. USS "Alabaman" ohjaamon lavasteita käytettiin myös vuoden 1996 katastrofielokuvassa "Independence Day – Maailmojen sota" kohtauksessa, joka sijoittui "Ohio"-luokan sukellusvene USS "Georgialle". Oikean USS "Alabaman" päällikkö Skip Beard tekee cameoroolin elokuvan lopussa.


title: Purppuravyöhyke

text: Elokuva tuotti maailmanlaajuisesti noin 157,4 miljoonaa dollaria.


title: Purppuravyöhyke

text: Elokuvan tapahtumat sijoittuvat vuodelle 1995. Venäjällä syttyy sisällissota, jonka aikana Vladimir Radtšenkon johtamat kapinalliset äärinationalistit kaappaavat laivastotukikohdan ja uhkaavat laukaista ydinohjuksia Yhdysvaltoihin ja Japaniin, mikäli Venäjän armeija yrittää hyökätä tukikohtaan. Pahimmissa tapauksessa ohjusten laukaisu saattaisi johtaa jopa kolmanteen maailmansotaan.


title: Purppuravyöhyke

text: Yhdysvaltain hallitus antaa Tyynellämerellä toimivalle Ohio-luokan sukellusvene USS "Alabamalle" käskyn tuhota äärinationalistien miehittämä tukikohta Trident-ydinohjuksin, mikäli kapinalliset alkavat valmistella omia ohjuksiaan laukaisua varten. Pian kuitenkin USS "Alabama" saa toisen käskyn, mutta viestiyhteys menetetään kapinallisten kaappaaman "Akula"-luokan sukellusveneen hyökkäyksen takia. Aluksen päällikkö, kommodori Frank Ramsey, haluaisi laukaista ydinohjukset välittömästi, mutta hänen uusi ensimmäinen upseerinsa, komentajakapteeni Ron Hunter, uskoo keskeneräiseksi jääneen viestin saattavan sisältävän käskyn ohjusten laukaisun keskeyttämiseksi.


title: Purppuravyöhyke

text: Ramseyn ja Hunterin välille alkaa syntyä erimielisyyksiä, minkä seurauksena Hunter käynnistää kapinan ja pidättää päällikön voidakseen viivyttää ohjusten laukaisua saadakseen koko viestin sisällön selville. Hunter pelkää, että Radtšenko on mahdollisesti antautunut, ja että ydinohjusten laukaisu Venäjälle voisi aiheuttaa tuhoisan ydinsodan. Ramsey kuitenkin käynnistää oman vastakapinansa ja ottaa sukellusveneen komennon takaisin haltuunsa, jolloin USS "Alabaman" miehistö jakautuu kahtia, osan pysyessä uskollisina Hunterille ja osan Ramseylle. Viime hetkellä aluksen viestintälaitteisto onnistutaan korjaamaan, ja paljastuu, että kapinalliset on kukistettu eikä ohjuslaukaisulle täten ole tarvetta.


title: Purppuravyöhyke

text: Loppukohtauksessa Ramsey ja Hunter joutuvat Yhdysvaltain Tyynenmeren laivaston päämajassa Havaijilla vastuuseen teoistaan. Heidän kohtalostaan määräävät amiraalit kuitenkin päättävät, että Ramsey saa vetäytyä varhaiseläkkeelle, ja että Hunterista tulee USS "Alabaman" uusi päällikkö.


title: Bayamo

text: Bayamo on Granman provinssin pääkaupunki ja vuonna 2002 väkiluku oli 144 664 asukasta.


title: Bayamo

text: Bayamon perustettiin 5. marraskuuta 1513 Bayamo-joen rantaan ja vuonna 1872 se sai kaupunkioikeudet.


title: Joonas Vinnari

text: Joonas Vinnari (s. 1985 Ojakkala) on suomalainen maastopyöräilijä. Hän siirtyi Suomesta maailmalle Kona-pyörävalmistajan turvin.


title: Joonas Vinnari

text: Joonas Vinnari aloitti 10-vuotiaana BMX-pyöräilyllä ja siirtyi myöhemmin maastopyöräilyyn. Siviiliammatiltaa hän on ravintolakokki. Hän on esiintynyt paljon suomalaisissa ajovideoissa.


title: Joonas Vinnari

text: Hän kuuluu Kona Clump -tiimiin, johon kuuluu Vinnarin lisäksi muun muassa Paul Basagoitia, Robbie Bourdon, Carlin Dunne, Dave Watson ja John Cowan. Euroopan Clump -tiimiin kuuluvat Alberto Accettulli, Niels Windfeldt ja Joonas Vinnari.


title: Joonas Vinnari

text: Nykypäivinä Vinnari ajaa lajeina dirt-, 4X-, Freeride-, Street- ja DH-pyöräilyä - eniten kuitenkin freeridea.


title: Elizabeth Estensen

text: Elizabeth Estensen (s. 10. elokuuta 1949, Stockton-on-Tees, Englanti) on brittiläinen näyttelijä, joka on tunnettu televisiorooleistaan. Hän näytteli 1975–1979 sarjassa The Liver Birds. Hänen tunnetuin roolinsa lienee "Diane Blackstock" saippuasarjassa "Emmerdale". Dianen roolia Elizabeth on näytellyt vuodesta 1999 lähtien. Hän on näytellyt myös 1996-1998 tv-sarjassa Coronation Street.


title: Future Shock

text: Future Shock on Ian Gillanin albumi, joka ilmestyi vuonna 1981, muutamaa vuotta sen jälkeen, kun Gillan oli eronnut heavy metal -yhtye Deep Purplesta.


title: Viksbergin kartano (Paimio)

text: Viksbergin kartano, noin vuoteen 1722 saakka Hevonpää, on kartano Paimionjoen suun länsirannalla Paimiossa.


title: Viksbergin kartano (Paimio)

text: Asemies Nils Pedersson (Jägerhorn af Spurila) omisti Hevonpään kartanon vuonna 1471. Kartano pysyi suvussa kunnes se siirtyi Gyllenhierta-suvulle, Nils Pederssonin pojanpojan tyttären Cecilia Christersdotterin (Jägerhorn af Spurila) mentyä naimisiin amiraali Nils Svenssonin (Gyllenhierta) kanssa 1530-luvulla. Gyllenhierta-suku käytti Hevonpäätä sukunimenään aina siihen asti kunnes Ruotsin ritarihuone perustettiin 1625. Sukua alettiin tuolloin nimittää Gyllenhiertaksi sukuvaakunan mukaan. Hevonpää oli Gyllenhiertojen pääkartano vuoteen 1670 asti.


title: Viksbergin kartano (Paimio)

text: Viksberg-nimi esiintyy kirjoissa vasta isovihan jälkeen 1722. Viksbergin nykyisen asun on luonut Turun kaupunginarkkitehti Christian Friedrich Schröder 1770-luvulla.


title: Viksbergin kartano (Paimio)

text: 1800-luvulla kartanon omistajiin kuuluivat muun muassa kreivi Robert Henrik Rehbinder, minsterivaltiosihteeri. Kreivi Rehbinder omisti kartanon 1811–1841. Hänen adoptiolapsensa, Ludvig Hedenberg ja Lovisa Charlotta Vilhelmina Jägerhorn af Storby, menivät naimisiin ja perivät kartanon.


title: Viksbergin kartano (Paimio)

text: Vuonna 1905 kartanon osti Erik Dahlström. Kartano on yhä hänen jälkeläistensä hallussa.


title: Viksbergin kartano (Paimio)

text: Museoviraston vuonna 2009 julkistamassa inventoinnissa kartano on määritelty valtakunnallisesti merkittäväksi rakennetuksi kulttuuriympäristöksi.


title: Viksbergin kartano (Paimio)

text: Kartanon mailta lahjoitettiin alue 1928 valmistunutta Lars Sonckin suunnittelemaa Pyhän Jaakobin kirkkoa varten. Kirkkotarhassa on hautakappeli, jonne on haudattu paitsi kreivi Rehbinder puolisoineen, myös hänen äitinsä ja isänsä vapaaherra Reinhold Johan Rehbinder.


title: Jägerskiöld

text: Jägerskiöld on vanhaa suomalaista rälssiä joka on lähtöisin 1500-luvun Herttoniemestä. Suku aateloitiin nimellä von Jägerhorn, mutta nimi muutettiin 1689 Jägerskiöldiksi.


title: Mimiikka

text: Mimiikka on antiikin Kreikan näytelmätaiteen osa, jossa käytetään tanssia ja elehtimistä ilman ääntä, kuin pantomiimina. Yleensä taustalla on kuoro laulamassa ja kertomassa esiintymisen kulkua. Yleensä oli vain 1–2 näyttelijää, jotka elehtivät ja tanssivat ilman ääntä.


title: 30 Seconds to Mars

text: 30 Seconds to Mars ("30 STM") on yhdysvaltalainen alternative rock -yhtye, jonka keulahahmo on näyttelijänäkin tunnettu Jared Leto. Yhtyeessä rumpuja soittaa Jaredin veli Shannon Leto. Yhtye perustettiin vuonna 1998 ja sen tyyliin ovat vaikuttaneet Sex Pistols, Pink Floyd, Nine Inch Nails, The Cure, Radiohead ja Björk. Matt Wachter liittyi kolmanneksi jäseneksi pian 30 Seconds to Marsin perustamisen jälkeen, mutta on sittemmin eronnut yhtyeestä. Myöhemmin 30 Seconds to Marsiin liittyi myös Tomo Miličević ja sen levy-yhtiöksi tuli Virgin Records. Jared Leto kirjoittaa ja säveltää itse kaikki yhtyeen kappaleet.


title: 30 Seconds to Mars

text:
30 Seconds to Mars on julkaissut viisi albumia. Ensimmäinen on nimeltään "30 Seconds to Mars", toinen "A Beautiful Lie" kolmas "This Is War", neljäs "Love Lust Faith + Dreams" ja viides "America".
Yhtye on tunnettu muun muassa kappaleista ”Attack”, ”The Kill”, ”From Yesterday” ”A Beautiful Lie” ja ”Closer to the Edge”. Ensimmäistä albumia myytiin Yhdysvalloissa noin 108 000 kappaletta, toista albumia noin miljoona kappaletta.


title: 30 Seconds to Mars

text:
30 Seconds to Mars on ensimmäinen yhdysvaltalainen yhtye, joka kuvasi musiikkivideon Kiinassa. ”From Yesterday” -video sai vaikutteita elokuvasta "Viimeinen keisari". "Hohto"-elokuvasta inspiraatiota saanut ”The Kill” -musiikkivideo on voittanut MTV Video Music Awards -palkinnon.
30 Seconds to Marsilla on oma street team nimeltä Echelon, joka muun muassa koettaa tehdä yhtyettä kuuluisammaksi promotoimalla. Yhtyeen tunnuslause on "Provehito In Altum" ().


title: 30 Seconds to Mars

text:
30 Seconds to Mars esiintyi Helsingin jäähallissa 2. kesäkuuta 2008. Konserttia lämmittelivät Sara ja Killer Aspect. Toisen kerran yhtye esiintyi Helsingin jäähallissa 12. maaliskuuta 2010 ja sen lämmittelijöinä olivat Carpark North sekä Street Drum Corps, jonka kanssa yhtye on tehnyt yhteistyötä. 30 Seconds to Mars vieraili 18. kesäkuuta 2010 Seinäjoen Provinssirockissa. Kesällä 2013 yhtye soitti Helsingissä Rock the Beach -festivaaleilla. 8. maaliskuuta 2014 yhtye esiintyi Hartwall-areenalla. 25. huhtikuuta 2018 Thirty Seconds To Mars esiintyi Helsingin jäähallilla Monolith - kiertueella.
Yhtye julkaisi kolmannen albuminsa "This Is War" 4. joulukuuta 2009. Albumin ensimmäinen single ”Kings and Queens” julkaistiin 6. lokakuuta 2009. Viides albumi ”America” julkaistiin huhtikuussa 2018.
https://www.nme.com/news/music/30-second-mars-guitarist-tomo-milicevic-quit-band-2337490


title: Asemies

text: Asemies eli aseenkantaja eli soini oli keskiajalla ja uuden ajan alkupuoliskolla nuorukainen, joka toimi ritarin seuralaisena ja aseenkantajana. Myöhemmin asemiehet muodostivat Ruotsissa ritaria alempiarvoisen aatelismiesluokan, joka sijoittui ritarin ja tavallisen rälssimiehen väliin. Kuningas nimitti ritarit. Koska hän saattoi olla pitkiä aikoja tavoittamattomissa, ritarit olivat verrattain harvinaisia Suomessa. Moni vaikutusvaltainen suomalainen asemies saattoi odottaa pitkään ritarin nimitystä, jos ehti saada nimityksen ollenkaan.


title: Asemies

text: "Knaappi" (, ”poika”) tarkoitti vastaavasti Ruotsin ja Suomen historiassa keskiaikana ritarin asemiestä ja uuden ajan alussa alempaa rälssimiestä. Knaappi-sana on saksalaisperäinen. Knaappi-nimitystä käytettiin Ruotsissa ensi kerran 1300-luvun alkupuolella Maunu Eerikinpojan tullessa kuninkaaksi. Heitä kutsuttiin myös aseenkantajiksi ("swenni", "suena", "swenar", "män af wapn", "väpnare"). Latinaksi heistä käytettiin "armigieri"- tai "servatores"-nimiä. Knaapit ja ritarit ("milites") muodostivat yhdessä jalosukuisten ryhmän ("nobiles").


title: Asemies

text: Erillisten aateliskirjojen myöntämisen jälkeen ja aatelissäädyn muututtua perinnölliseksi knaapeista tuli löyhästi määritelty ryhmä talonpoikien ja rälssimiesten välimaastossa. He olivat alempaa aatelistoa eikä heillä ollut aateliskirjaa. Heidän ammattejaan olivat esimerkiksi kirjuri ja nimismies. Tunnettu esimerkki knaapista on pitkän vihan aikainen Tuomas Teppoinen. Vuonna 1606 Kaarle IX lupasi joukolle ratsusotilaan varustavia erityiset knaappioikeudet ja yhteisen vaakunan. Näistä suvuista aateloitiin myöhemmin erikseen mm. Sölferarm.


title: Sukuvaakuna

text: Sukuvaakuna on vaakuna, joka kuuluu tunnuksena yksittäiselle suvulle. Sukuvaakunat voivat olla joko aatelisten sukujen tunnuksina toimivia aatelisvaakunoita tai aatelittomia porvarisvaakunoita.